Pengakhiran Tragik Seorang Tokoh Proto-Feminis di Tangan Penguasa Komunis

Selepas merampas pentadbiran secara kudeta daripada pemerintahan yang dilantik secara demokratik pada lewat Februari 1948.  Pada tanggal 25 Februari 1948, Presiden Edvard Benes dalam keadaan terpaksa mengakuri tuntutan-tuntutan Parti Komunis dan menyerahkan kabinet-nya kepada parti tersebut. Pilihan raya seterusnya diadakan pada bulan Mei 1948 bagi mengesahkan kemenangan parti komunis. Benes kemudiannya meletakkan jawatan dan bekas menteri luar ketika di bawah pentadbirannya ditemui mati dalam keadaan penuh misteri.

Sesungguhnya senario politik di Czechoslovakia selepas Perang Dunia Kedua teramatlah kompleks. Presiden Benes merupakan pemimpin kerajaan Czech dalam buangan yang berpengkalan di London ketika perang tersebut, dan beliau pulang ke tanah air-nya sejurus untuk mengetuai kerajaan baru yang dibentuk pasca-perang selepas pengunduran Tentera Merah Soviet pada Julai tahun 1945. Pilihan raya umum yang diadakan Mei 1946 mengakibatkan kemenangan signifikan parti komunis dan parti berhaluan kiri lain, sekaligus membolehkan mereka dewan perwakilan baharu. Benes kemudian membentuk gabungan bersama parti-parti tersebut di dalam pentadbirannya. Kemenangan parti-parti berhaluan kiri ini membolehkan Parti Komunis Czechoslovakia melebarkan pengaruhnya ke atas golongan marhaen di negara yang terletak di jantung Eropah tersebut.

Tindak balas Blok Barat berikutan rampasan kuasa komunis di Czechoslovakia itu sangat cepat tetapi tiada tindakan tegas yang diambil. Kedua-kedua kuasa blok barat seperti Amerika Syarikat dan Britain mengecam sekeras-kerasnya rampasan kuasa ini, namun tidak mengambil apa-apa tindakan langsung. Mungkin kerana terlalu menaruh kepercayaan tinggi terhadap tradisi demokrasi Czechoslovakia, atau mengkhuatiri reaksi Soviet, boleh dikatakan tiada langsung negara yang berani memberikan apa-apa tindakan tegas melainkan sokongan lisan sahaja.

Menjelang tahun 1950, Czechoslovakia berada di dalam cengkaman keganasan golongan Stalinis. Hampir satu per empat daripada sejuta orang telah disabitkan kesalahan dan ratusan telah menerima hukuman atas kesalahan jenayah politik. Salah seorang daripada mereka, Milada Horákova, ahli politik anggota Parti Sosialis Kebangsaan Czechoslovakia yang terkenal menjadi satu-satunya wanita yang dihukum secara rasminya. Turut diheret ke mahkamah bersama beliau 12 orang rakan sekerja-nya dihadapkan kesalahan atas pertuduhan yang sama. Beliau ketika itu memiliki seorang anak tunggal bernama Jana. Ketika beliau ditahan atas tuduhan palsu iaitu pengkhianatan dan konspirasi, anaknya berumur 16 tahun. Menurut Jana pada ketika hari perbicaraan tersebut, keluarga-nya tidak dibenarkan berada di mahkamah dan beliau masih mengingati keadaan gelisah keluarga-nya di rumah yang terkontang-kanting hanya mendengar perbicaraan tersebut di radio kerana ianya perbicaraan umum. Ia semua dilakukan untuk mewujudkan tanggapan rasa tidak senang dan ketakutan pada rakyat secara umumnya.

Setiap perbicaraan memiliki skrip yang wajib diikuti oleh tertuduh. Di mana selepas menjalani penyiksaan, mereka terpaksa mengakui kesalahan mereka serta bersetuju bahawa perlaksanaan hukuman yang mereka terima itu merupakan hukuman yang adil. Akan tetapi Milada Horákova masih bertegas tidak tunduk terhadap segala pertuduhan yang beliau hadapi. Menurut anak-nya lagi, Milada tetap berpegang teguh pada pendiriannya. Dalam ucapan terakhirnya, suara hati nuraninya sangat jelas mengatakan bahawa beliau tidak langsung melakukan sebarang bentuk penderhakaan. Meskipun beliau nasib yang bakal dihadapinya tetap sama saja berbanding dipaksa mengaku kesalahannya.

Ianya merupakan sesuatu tindakan luar biasa penuh keberanian yang tidak mampu dilakukan oleh mereka-mereka yang menjadi tertuduh di dalam perbicaraan ini;

“Apa yang saya lakukan, saya menyedarinya. Saya bertanggungjawab sepenuhnya terhadap tindakan saya dan itulah sebabnya saya menerima hukuman ini yang akan diberikan kepada saya. Saya menyatakan kepada pihak berkuasa keselamatan bahawasa-nya saya berdiri atas kepercayaan saya sendiri.”

Antara bahan-bahan bukti yang dikemukakan untuk mengesahkan keterlibatan Horákova dalam pertuduhan aktiviti anti-pemerintah komunis adalah sebuah radio komunikasi, beberapa pucuk pistol, beberapa laras senapang, sejumlah besar butir peluru dan sehelai bendera Nazi. Luar biasanya, kebanyakan warga Czechoslovakia pada waktu itu percaya bahawa segala pertuduhan yang dihadapi tertuduh itu benar-benar belaka dan menerima  bulat-bulat keputusan perbicaraan tersebut.

Milada dilahirkan pada Hari Natal tahun 1901 di kota Prague, dan merupakan anak kepada pemilik kilang pensil. Asalnya nama keluarga beliau sebelum berkahwin adalah Králová. Sewaktu Perang Dunia Pertama, beliau meneruskan pengajian di sebuah sekolah menengah Korunní Street kota Prague. Akan tetapi beliau dibuang pada tahun 1918 kerana terlibat dalam demonstrasi anti perang. Beliau menghabiskan persekolahannya di sekolah menengah Slezská Street di Prague pada tahun 1921 dan kemudian menyambung pengajian di Fakulti Undang-undang Universiti Charles di Prague sehingga tahun 1926. Ketika dalam pengajiannya beliau bertemu dengan bakal suaminya, Bohuslav Horák dan mereka berkahwin selepas tamat pengajian. Bohuslav Horák berkhidmat sebagai editor bagi Radio Czechoslovakia dan pada lewat tahun 1930an memegang jawatan sebagai pengarah program. Pada tahun 1933, pasangan dikurniakan anak tunggal mereka bernama Jana.

Selepas menamatkan pengajiannya, Milada memulakan perkhidmatannya di Pejabat Sosial Pusat Dewan Bandaraya Prague dan kemudiannya dilantik sebagai ketua Jabatan Belia. Pada ketika itu, beliau berkhidmat di bawah pegawai atasan yang merupakan tokoh politik besar Czechoslovakia bernama Petr Zenkl, yang kemudiannya menjadi datuk bandar kota Prague dan pengerusi Parti Sosialis Kebangsaan Czechoslovakia selepas Perang Dunia Kedua, dan Timbalan Perdana Menteri kerajaan Czechoslovakia, daripada tahun 1949 hingga 1975 ketika menjadi pengerusi Majlis Pembebasan Czechoslovakia ketika berada di dalam buangan. Milada juga merupakan ahli Parti Sosial Kebangsaan Czechoslovakia yang dianggotainya semenjak tahun 1929. Milada Horákova juga merupakan ahli aktif kepada pelbagai kumpulan yang menjaga kepentingan golongan muda, dan hak-hak wanita.

Individu pendorong utama yang mempengaruhi beliau untuk menceburi dunia politik adalah Františka Plamínková pada tahun 1924. Mereka buat pertama kali bertemu di tangga Bangunan Rudolfinum, pada ketika itu merupakan menempatkan Parlimen Czechoslovakia, ianya menjadi tempat bagi pelajar undang-undang untuk bertemu dan beramah-mesra bersama Tomáš Garrigue Masaryk. Františka Plamínková adalah merupakan seorang aktivik hak wanita, anggota senator dan pengasas kepada Majlis Wanita Kebangsaan. Beliau dijatuhkan hukuman bunuh pada tahun 1942 selepas pembunuhan Timbalan Pelindung-Reicht Reinhard Heydrich. Keberanian Milada untuk bertemu dan bercakap dengan Františka telah membawa beliau untuk berkerjasama dengan tokoh yang dihormatinya itu di Majlis Wanita Kebangsaan dan seterusnya menjadi tokoh paling penting dalam pertubuhan tersebut.

Selepas penaklukan Czechoslovakia oleh tentera Nazi Jerman pada tahun 1939, Milada dan suaminya Bohuslav menyertai gerakan penentangan bawah sehingga membawa kepada penahana mereka oleh Gestapo pada tahun 1940. Penahanan-nya tersebut menyebabkan beliau dihantar ke kem tahanan sementara Terezin. Pada tahun 1944, beliau dijatuhkan hukuman penjara seumur hidup. Kemudiannya beliau dihantar ke kem tahanan Aichachin utara Bavaria berdekatan Munich, dimana beliau dibebaskan oleh tentera Amerika Syarikat selepas kekalahan Nazi Jerman pada Mei 1945, dan dihantar pulang semula ke kota Prague.

Sekembalinya beliau selepas pembebasan Czechoslovakia daripada penaklukan tentera Nazi Jerman pada tahun 1945. Milada Horáková menyertai semula Parti Sosialis Kebangsaan Czechoslovakia dan menjawat jawatan naib presiden Persatuan Tahanan Politik Bebas; beliau dilantik sebagai anggota Majlis Kebangsaan sementara. Pada masa yang sama juga, beliau berusaha untuk memulihkan semula aktiviti Majlis Wanita Kebangsaan, akan tetapi usaha beliau pada peringkat awal lagi dicantas oleh Kementerian Dalam Negeri pemerintahan komunis. Dalam ucapan parlimennya, beliau sering mempersoalkan isu-isu berkaitan dasar luar dan membantah orientasi satu arah iaitu kecenderungan kepada Kesatuan Soviet seperti yang diisytiharkan pihak komunis, dan beliau juga menekankan bahawa Czechoslovakia harus menjadi sebahagian daripada negara-negara yang mengambil pendirian berkecuali.

Pada Julai tahun 1945, demi menghargai mereka yang telah bangkit berjuang menentang pendudukan tentera Nazi Jerman. Dalam nada penuh semangat, beliau menekankan peranan kaum wanita:

“Kaum wanita ada di mana-mana sahaja. Mereka berada di kem-kem tahanan, di penjara. Ibu-ibu kepada anak-anak kecil berjalan keluar dengan berani-nya tanpa rasa gentar, kerana mereka dibawa keluar untuk menjalani hukuman. Mereka berjuang sebagai gerila, mereka berjuang sebagai tentera kita, dan pertempuran mereka mencapai kemuncaknya pada waktu-waktu terakhir perang, semasa perjuangan revolusi kita mereka bertempur di bariked.”

Beliau kekal sebagai anggota parlimen sehinggalah berlakunya rampasan kuasa oleh pihak komunis pada Februari 1948 di mana beliau dibuang keahlian daripada Majlis Wanita Czechoslovakia dan secara sukarelanya meletakkan jawatan sebagai anggota parlimen. Beliau juga enggan menyertai parti sosialis yang baru ditubuhkan semula, dan juga turut enggan untuk berpindah keluar dari Czechoslovakia kerana percaya bahawa tugas di negaranya sendiri lebih penting untuk diselesaikan. Berbekalkan pengalamannya berjuang di dalam pergerakan menentang pendudukan Nazi Jerman, Milada tidak lama kemudian menyertai gerakan bawah tanah yang dianggotai oleh bekas ahli Parti Sosialis Kebangsaan Czechoslovakia, yang mengadakan pertemuan berkala. Penyertaan aktif beliau di dalam gerakan bawah tanah ini telah membawa kepada penahanan beliau oleh polis rahsia pemerintahan komunis pada tanggal 27 September 1947 bersama dengan beberapa lagi anggota pertubuhan rahsia berkenaan dan dengan bantuan dua orang pendakwaraya yang dihantar oleh Moscow, untuk menyediakan perbicaraan untuk mereka. Suaminya berjaya mengelakkan diri dari penangkapan dan bersembunyi untuk seketika sebelum melarikan diri ke luar negara. Bagi pemerintahan komunis Czechoslovakia, ini merupakan titik tolak permulaan kepada perbicaraan pertunjukan drama politik terbesar dan terpenting di dalam sejarah mereka.

Pihak polis rahsia telah mencuba kesemua kaedah soal siasat kejam yang dimiliki mereka untuk mengorek seberapa banyak mungkin maklumat daripada pihak tertuduh yang dituduh sebagai perancang demi membuatkan mereka mengaku akan pengkhianatan dan konspirasi yang kononnya bakal mereka lakukan.

Perbicaraan terhadap beliau bersama dengan dua belas orang lagi rakan seperjuangannya bermula pada tarikh 31 Mei 1950. Seperti yang seharusnya kita bayangkan, pertunjukkan pengadilan ni memiliki banyak persamaan dengan Soviet Great Purges yang berlaku pada tahun 1930an. Perbicaraan yang diawasi oleh penasihat dari Kesatuan Soviet ini turut disiarkan secara langsung di radio, seolah-olah seperti amaran kepada sesiapa individu yang cuba mencabar order baru pemerintahan rejim komunis.

Pada jam 8:15 pagi tanggal 8 Jun 1950, Milada Horáková memasuki dewan mahkamah Prague bersama dua belas lagi tertuduh atas pertuduhan jenayah politik ke atas pemerintahan komunis Czechoslovakia. Di sana, beliau dihujani satu demi satu peluru vitriolik bersifat kejam apabila salah seorang pendakwa menuduhnya merencana kemusnahan republik komunis, pengintipan dan berkomplot dengan pihak imperialis Barat untuk merusnahkan apa yang dikenali sebagai ‘demokrasi rakyat’.

Namun begitu Milada Horáková tetap tenang dan tidak berputus asa sepanjang perbicaraan. Berikutnya adalah petikan singkat ucapan pembelaan dirinya yang menunjukkan kesetiaannya menjunjung prinsip yang dibawa oleh dua bekas presiden Czechoslovakia:

“Saya telah menyatakan kepada badan-badan keselamatan negara bahawa saya tetap, pada pendirian saya, tegas dalam keyakinan saya, dan saya tetap sedemikian, kerana saya telah membuktikan keyakinan ini terhadap pendapat, pandangan, ucapan, dan maklumat dari tokoh-tokoh yang saya hormati. Antaranya saya maksudkan dua orang tokoh negara kita iaitu Antaranya saya memasukkan dua tokoh negara kita, Tomáš Garrigue Masaryk dan Edvard Beneš, yang mana kedua-dua mereka merupakan inspirasi kepada saya sepanjang kehidupan saya ini.”

Menerusi surat yang dikirimkan kepada keluarganya dari penjara Pankrac beberapa hari sebelum menerima hukumannya, beliau menulis:

“Saya pernah terbaca tidak lama dahulu bahawa surat itu seumpama pancaran cahaya dari bintang. Ianya bersinar kepada mereka yang membacanya dan seringkali menerangi mereka, meskipun sumber cahaya itu telah lama dipadamkan dan tidak lagi wujud.”

Beliau juga sempat memberikan pesanan untuk kali terakhir kepada anak perempuannya Jana:

“Apabila kamu menyedari akan sesuatu yang adil dan benar, maka bersikap tegaslah sehingga kamu mampu berkorban demi-nya.”

Akhirnya pada jam 5:38 pagi 27 Jun 1950, beliau bersama tiga lagi orang tertuduh dihukum gantung sampai mati pada usia 48 tahun di atas perkarangan tapak penjara Pankrac meskipun mendapat petisyen bantahan daripada tokoh-tokoh antarabangsa seperti Winston Churchill, Albert Einstein dan Eleanor Roosevelt. Sebelum digantung, beliau sempat mengucapkan kata-kata terakhir buat si algojo dan pendakwa-nya yang turut berada disitu:

“Aku tumbang, aku tumbang, aku sudah gagal di dalam perjuangan ini, aku meninggalkannya secara hormat. Aku menyayangi negara ini, aku menyayangi orang-orang ini, membina kemakmuran untuk mereka. Aku meninggalkan tanpa sebarang kebencian kepada kamu, aku harapkan ini, aku harapkan ini…”

Kendi beserta abu jenazahnya tidak dipulangkan langsung kepada keluarganya. Suaminya, hidup dalam persembunyian selama dua bulan selepas beliau ditangkap,  kemudian berhijrah ke Amerika Syarikat dan menetap di sana sehingga akhir hayatnya pada tahun 1976. Anak tunggal mereka, Jana dibesarkan oleh adik, Milada iaitu Věra, namun hak beliau untuk mendapat pendidikan formal disekat sama sekali. Jana kemudian turut sama berhijrah ke Amerika Syarikat untuk bersama bapa-nya di sana pada tahun 1968.

Selepas kejatuhan rejim komunis pada tahun 1991, Presiden Václav Havel telah mengurniakan darjah kebesaran Order of the T.G. Masaryk kepada mendiang Milada Horakova dan sebatang di kota Prague diabadikan atas namanya. Hari kematian beliau atas tali gantung kini diabadikan sebagai Hari Peringatan Mangsa-mangsa Rejim Komunis. Pada tahun 2017, sebuah filem biografi berdasarkan kisah hidup beliau dari awal sehingga diheret ke tali gantung berjudul Milada diterbitkan di Republik Czech untuk disiarkan di Netflix pada November ini. Sebuah memorial untuk memperingatinya juga turut dibina di Prague bersimbolkan burung Skylark yang turun di atas mikrofon. Burung tersebut melambangkan beliau ketika berucap dihadapan ketika hari perbicaraannya.

Sumber :

-Komunisme

-Milada Horakova


Chilvalry Dan Kejantanan

No. 1: SM Faliq anak pengasas Naza Group melamar teman wanitanya Chryseis Tan Sheik Ling (anak Vincent Tan). Reaksi orang kita selain ada yang dengki, tak kurang juga ustaz dan ustazah jadian yang menegur Faliq melutut sebelah kaki “macam Kristian”.

No. 2: papan iklan (not even a patung) “Gadis Shell” ditarik balik oleh pengurusan Shell kerana ramai jantan tak guna buat perangai tak senonoh mencabul papan tersebut. Buat malu lelaki sahaja.

Sebenarnya dua kes ini boleh dibaca secara bersama. Dua-dua ada kaitan dengan “chivalry”.

Faliq melutut bukan mengikut gaya Kristian, tapi mengikut gaya chivalry dalam budaya Barat. Cara Faliq melutut pun betul iaitu guna lutut kanan.

Dan salah satu sebab lelaki kita kurang rasa hormat terhadap wanita adalah kerana ketiadaan budaya chivalry dalam budaya Timur. Itulah kelebihan Mat Saleh yang patut kita belajar.

Chivalry berasal dari kod kehormatan (“code of honour”) golongan “chevalier” atau “knight” yang merupakan golongan satria/pahlawan di Eropah pada zaman “Middle Ages” (lebih kurang abad ke-8 hingga abad ke-15) dahulu. Mereka bersumpah setia kepada raja dan tuan-tuan feudal.

Pendek kata, chivalry merupakan tuntutan kepada seorang knight dalam memberi layanan kepada wanita. Sebagai golongan yang mempunyai kekuatan, haruslah knight menjadi pelindung dan pembela kepada wanita yang dianggap lebih lemah. Tanggungjawab knight terhadap wanita adalah sama beratnya seperti tanggungjawab mereka terhadap agama dan raja.

Amalan melutut sebelah kaki depan wanita pun berasal dari adat knight menghadap raja perempuan (“queen”) dan wanita aristokrat (“princess”). Melutut adalah untuk keselesaan wanita agar mereka tak perlu mengangkat kepala untuk memandang knight. Knight tak melutut guna kedua-dua lutut kerana itu adalah simbol pengabdian. Knight pun nak jaga akidah dia orang.

Semasa melutut, posisi kepala lelaki adalah sama paras dengan posisi rahim wanita. Ini adalah untuk mengingati lelaki tentang asal usul mereka iaitu rahim wanita. Wanita adalah terlalu mulia dan suci untuk dicemari kehormatannya.

Disebabkan knight sangat menghormati wanita, mereka diberi amanah untuk menjaga wanita aristokrat dalam perjalanan jauh dan orang tak perlu risau mereka akan buat perkara tak senonoh. Malah tak kurang juga kisah wanita aristokrat jatuh cinta terhadap knight. Gila tak goyang dengan lelaki macho setia sopan yang melutut depan awak sepanjang masa. Istilah “romantic” juga berasal dari “romance” iaitu kisah-kisah tentang kehidupan Middle Ages terutamanya kisah-kisah tentang knight.

Jadi, “chivalry” “romantic” dan “melutut” adalah saling berkaitan. Amalan orang Barat melutut semasa melamar tiada kena mengena dengan Agama Kristian. Ia hanya ekspresi chivalry. “You are the queen of my heart” gitu. Tak perlu sampai kaitkan dengan soal akidah.

Lama-kelamaan, chivalry menjadi kayu ukur kelelakian atau kejantanan (“manliness”) dalam budaya Barat. Berkasar dengan wanita itu tak jantan namanya.

Seorang lelaki yang “chivalrious” digelar “gentleman”. Seorang gentleman akan sentiasa mendahulukan wanita (“ladies first”).

Dia akan membukakan pintu untuk wanita.

Dia akan menarik kerusi untuk wanita.

Dia akan membuka jaketnya dan sarungkan pada badan wanita yang kesejukan.

Dia akan korbankan keselesaan diri demi keselesaan kaum wanita.

Cuma di zaman sekarang, budaya chivalry pun semakin berkurangan di Barat. Selain budaya aristokrat semakin tak relevan, feminisme ekstrim juga membuat lelaki takut untuk menjadi chivalrious. Kalau membukakan pintu, bersiap sedialah kena sound “kau ingat aku tak ada tangan?”. Kalau sarungkan jaket, dapat hamun free “are you trying to patronize me?”. Susah.

Dalam budaya Timur tak wujud chivalry. Di Korea, lelaki menampar wanita itu biasa. Di Jepun, lelaki anggap membuka pintu menarik kerusi semua tu merendahkan martabat diri. Di Malaysia, ramai jantan suka buat lawak lucah b*doh (maaf tercarut).

Lelaki yang chivalrious memuliakan wanita. Mereka tak akan buat perangai chimpanzee dan baboon gatal mencabul patung dan papan kertas. Rasanya chimpanzee pun tak buat macam tu.

Rasulullah SAW pun seorang yang sangat gentleman terhadap golongan wanita. Kesantunan terhadap wanita dan kewanitaan itu sebahagian daripada akhlak.

Gustave Le Bon dalam bukunya Islamic Civilization ada menulis tentang “chivalry acts” di kalangan lelaki Muslim yang ketika itu menduduki Andalusia. Wanita dalam wilayah Islam ketika itu telah diletakkan pada tempat selayaknya, dihargai dan dihormati, sama seperti apa yang diajarkan oleh Islam.

Wanita Eropah ketika itu umumnya perlu menunggu beberapa abad lama lagi untuk berada dalam kedudukan yang sama. Hanya apabila budaya menghormati wanita ini menjadi amalan meluas di Andalusia (Sepanyol moden), barulah ianya dikembangkan ke seluruh Eropah seiring dengan keluarnya Eropah dari kegelapan, juga atas cahaya yang dibawa Islam.

Pilihan di tangan anda nak jadi lelaki sejati yang chivalrious atau jantan tak guna.

(kalau nak rasa dilayan seperti queen atau princess, bolehlah pertimbangkan untuk jadi kekasih penulis yang chivalrious ini)

Rujukan:

Roger Boase, “The Origin and Meaning of Courtly Love”

Joseph Jacques, “Chivalry-Now”


The Crucible: Dari Novel Ke Filem Yang Menggegarkan Perundangan Korea Selatan

Silenced merupakan filem Korea Selatan tahun 2011 berdasarkan novel The Crucible karya Gong Ji Young, dilakonkan oleh aktor terkenal Korea Selatan Gong Yoo dan aktres Jung Yu Mi. The Crucible merupakan sebuah novel berdasarkan kisah sebenar yang berlaku di Korea Selatan, satu jenayah berprofil tinggi yang melibatkan sebuah sekolah untuk pelajar bisu dan pekak.

Kisah ini berlaku di Gwangju Inhwa School, diasaskan pada 1961 di Gwangju, Korea Selatan. Sekolah ini kelihatan normal dan biasa di mata orang luar, sehingga pada tahun 2005 yang mendedahkan penderaan kepada para pelajar. Berdasarkan siasatan pihak polis Gwangju pada tahun 2005, enam orang guru termasuk seorang pengetua telah didakwa melakukan serangan amang seksual dan merogol sekurang-kurangnya sembilan orang pelajar pekak-bisu sekitar tahun 2000-2003.Seorang guru yang baru berpindah telah menimbulkan isu penderaan berterusan kepada aktivis kemanusiaan, di mana dia kemudian dipecat dari kerjanya. Sembilan orang mangsa penderaan membuat laporan. Disusuli lebih ramai mangsa yang turut tampil memberi kerjasama berkenaan penderaan yang dialami.

Empat bulan kemudian barulah polis memulakan penyiasatan selepas salah seorang alumni dan mangsa Gwangju Inhwa School memberi pendedahan di kaca televisyen. Para guru dan ibu bapa berdiri dan protes di hadapan bangunan pejabat Gwangju dan sekolah tersebut kerana tidak berpuas hati.

Akhirnya, keenam-enam guru tersebut dibicarakan. 4 orang guru menerima hukuman penjara, manakala dua lagi dibebaskan kerana jenayah mereka telah melepasi statute of limitation. Mahkamah Daerah menjatuhkan hukuman kepada pengetua dengan penjara 5 tahun manakala yang lain pula dijatuhkan hukuman berat.

Malang seribu kali malang, Mahkamah Rayuan mengurangkan hukuman dengan meminta pengetua sekolah tersebut hanya membayar denda sebanyak 3 juta won dan diawasi oleh pihak polis. Guru-guru yang lain menerima hukuman yang lebih ringan dan dua daripada mereka dibebaskan daripada penjara kurang dari yang ditetapkan mahkamah iaitu kurang dari setahun. Guru-guru yang dibebaskan ditawarkan kembali untuk mengajar di sekolah yang sama.

Disebabkan tindakan mendadak itu, aktivis kemanusiaan dan mangsa mengecam sekerasnya tindakan mahkamah atas pembebasan penjenayah-penjenayah itu. 4 tahun kemudian, pada tahun 2009, Gong Ji-Yong menerbitkan The Crucible berdasarkan kisah di Gwangju Inhwa School. Di dalam buku itu terselit penderaan, jenayah rogol, rasuah, salah guna kuasa dan kelemahan sistem mahkamah. Pada 2011, Pengarah Hwang Do Hyuk telah mengadaptasi novel ini menjadi filem yang pecah panggung sehingga meraih 4.7 juta penonton termasuklah Presiden Korea Selatan, Lee Myung Bak.

Masyarakat Korea Selatan menggesa agar pihak polis membuka kembali kes ini, dan menyiasatnya kembali. Seorang bekas guru didakwa dipukul dan dipaksa untuk berhenti sekolah oleh pengetua dan adik pengetua tersebut (timbalan pengetua ) pada 1968 kerana melihat dua pelajar dipukul dan dibiarkan kelaparan sehingga dikebumikan secara rahsia pada 1964. Seorang lagi alumni membuat dakwaan bahawa anak kepada lembaga pengarah sekolah telah memaksa dua pelajar perempuan berbogel dan melukis lukisan bogel mereka pada 1975. Dua bulan selepas itu, sekolah itu secara rasminya ditutup selamanya.

Beberapa guru yang sebelum ini dibebaskan dipanggil semula, termasuklah seorang pengarah berumur 63 tahun yang kemudian dihukum penjara 12 tahun selepas melakukan serangan seksual pada pelajar 18 tahun pada tahun 2005.

Disebabkan kes ini semakin serius, kerajaan Korea Selatan menggubal undang-undang di mana statute of limitations tidak terpakai bagi kes jenayah seksual kepada remaja 13 tahun ke bawah dan wanita kurang upaya, serta menaikkan lagi hukuman jenayah serupa.

Sesiapa yang menonton filem The Silenced dinasihatkan bersabar dengan tindakan mahkamah yang sangat lemah dan penuh korupsi, serta melihatkan mangsa-mangsa dera dan rogol yang sangat menyayat hati dan perasaan. Penulis juga sangat mengesyorkan anda menonton filem ini kerana filem ini lain dari yang lain.

Artikel dikirimkan oleh Miran untuk The Patriots.


Operasi Lalang

Operasi Lalang merupakan sebuah operasi terbesar yang dijalankan selepas rusuhan kaum 13 Mei 1969. Pada 27 Oktober 1987, kerajaan telah melancarkan Operasi Lalang yang menyaksikan seramai 106 orang ditangkap di bawah Akta Keselamatan Dalam Negeri. Antara mereka yang ditangkap ialah aktivis NGO, tokoh politik, ahli akademik dan mahasiswa. Sewaktu operasi ini dijalankan, Tun Dr Mahathir baru sahaja menjadi Perdana Menteri ke- 4 selama 6 tahun. Sejak Tun Dr Mahathir menjadi Perdana Menteri pada 1981, pelbagai insiden telah berlaku yang menyebabkan tercetusnya operasi ini.

Peristiwa yang pertama ialah apabila kerajaan Negeri Melaka hendak memajukan kawasan di Bukit Cina. Mereka perlu memindahkan kubur-kubur lama untuk memajukan kawasan tersebut. Ternyata. Tindakan itu mendapat bantahan daripada orang-orang cina. Parti DAP telah menjadikan insiden ini sebagai isu perkauman. Mereka telah mengadakan pelbagai aktiviti untuk membantah projek itu. Mereka juga telah mengadakan pelbagai kegiatan seperti penyebaran poster, berjalan kaki dan mengumpul petisyen. Menurut Setiausaha Agung DAP, Lim Kit Siang, pembangunan di Bukit Cina merupakan satu helah kerajaan untuk menghapuskan segala jasa-jasa yang ditaburkan oleh bangsa Cina di negara ini.

Selain itu, DAP juga telah mengutuk Dasar Kebudayaan Kebangsaan yang telah diperkenalkan oleh kerajaan. Bagi mereka, dasar tersebut akan mengetepikan budaya bangsa lain dan dasar itu juga dikatakan sebagai pemangkin untuk menjadikan Malaysia sebagai negara Islam. Oleh itu, pada 27 Mac 1983, sebanyak 15 pertubuhan Cina termasuk Gabungan Persatuan Guru-Guru Sekolah Cina Malaysia (GPGGSCM) dan Dewan Perhimpunan Cina Selangor (DPCS) telah mengeluarkan sebuah memorandum yang bertajuk Joint Memorandum On National Culture yang menyoal kedudukan kebudayaan Melayu sebagai asas kebudayaan negara Malaysia. Pada 12 Oktober 1985 pula, sebanyak 27 pertubuhan Cina Malaysia telah menggubal satu pengisytiharan. Pengisytiharan tersebut mendakwa bahawa kaum bukan Melayu telah tertindas dari segi politk, ekonomi dan sosial.

Peristiwa ini telah mencapai kemuncaknya
pada 2 November 1986 semasa Konvensyen MCA Selangor. Di dalam konvensyen
tersebut, mereka telah mengeluarkan resolusi
yang berbunyi, “Based on historical
facts, Malaysia’s three major races are orginated from other countries.
Therefore,none of them should brand the other as immigrants and claim
themselves as natives “

Pada 17 Ogos 1987, DAP telah melancarkan sebuah perhimpunan haram di pintu masuk Universiti Malaya. Perhimpunan yang didalangi oleh V David, Dr Eng Seng Chai dan Lim Guan Eng ini diadakan untuk membantah tindakan UM untuk mengadakan pembelajaran mereka di dalam Bahasa Melayu. Perhimpunan ini bertambah keruh apabila peserta perhimpunan mula mencetuskan provokasi dan dibalas dengan cacian oleh pelajar-pelajar UM. Laungan-laungan berbaur provokasi dan perkauman juga dilaung-laugkan oleh kedua-dua belah pihak. Kejadian ini bertambah buruk apabila sepanduk sepanduk yang bertuliskan provokasi diangkat dan ditayangkan. Mahasiswa UM kemudiannya mengadakan satu perhimpunan balas. Tidak mahu mengalah, DAP membalas lagi dengan mengadakan mogok lapar dan bantahan  yang diketuai oleh Dr Eng Seng Chai.

Kemuncak kepada segala insiden ialah apabila terjadinya isu penempatan guru-guru tanpa kelayakan mandarin di SRJKC. Pada Ogos 1987, Kementerian Pendidikan yang diketuai oleh Datuk Seri Anwar Ibrahim telah menghantar 100 orang guru yang tidak mendapat pendidikan mandarin di sekolah-sekolah SRJKC. Tindakan ini ternyata mendapat bangkangan daripada pertubuhan-pertubuhan Cina. Pertubuhan Dong Jiao Zong telah menggesa kementerian untuk menarik balik perlantikan tersebut. Media-media massa turut menunggang isu ini dan menyerang kerajaan dengan isu-isu sensitif. Walaubagaimanapun, keputusan yang dibuat oleh Datuk Seri Anwar tidak berubah sama sekali.

Berang
dengan tindakan itu, pada 11 Oktober 1987, kira-kira 2000 orang yang terdiri
daripada ahli poltik yang majoritinya berbangsa Cina dan disertai oleh 15
Pertubuhan Cina telah mengadakan perhimpunan di Tokong Khean Hou, Kuala Lumpur.
Perhimpunan ini turut dihadiri oleh tokoh-tokoh politik berbangsa Cina seperti
Lee Kim Sai dan Lim Kit Siang. Perhimpunan itu menuntut kerajaan supaya
menyelesaikan masalah SRJK(C) dan meluluskan beberapa resolusi.

Untuk
membalas tindakan kaum Cina ini, Pemuda UMNO telah mengadakan perhimpunan aman
di Stadium TPKC, Kampung Baru pada 17 Oktober 1987, UMNO juga bercadang untuk
mengadakan perhimpunan besar-besaran sempena ulang tahun 41 penubuhan parti itu
dan dijangka seramai 500 000 orang akan hadir, tetapi tidak dibenarkan oleh
kerajaan.

Kesan
daripada insiden-insiden ini, kerajaan telah melancarkan Ops Lalang tidak
berapa lama kemudian. . Pada hari pertama, 55 orang telah ditahan dan
berlanjutan sehingga Disember, Antara yang ditahan ialah

4 Suratkhabar juga telah digantung penerbitannya. Antaranya ialah The Star, The Sunday Star, Sin Chew Jit Poh dan Watan. Kerajaan juga telah menggubal Akta Mesin Cetak dan Penerbitan serta Akta Polis selepas terjadinya operasi ini. Ops Lalang merupakan antara titik-titik hitam yang berlaku ketika pemerintahan Perdana Menteri pada ketika itu sebagaimana kata-kata beliau di dalam memoirnya “Tidak syak lagi Ops Lalang menjadi titik hitam dalam sejarah pentadbiran di Malaysia. Tapi ia mengajar kita satu pengajaran. Jika kita tak ada operasi seperti Ops Lalang, ia bermakna kerajaan dan rakyat belajar darinya”,

RUJUKAN:


Kos Sebenar Penganjuran Formula 1

Beberapa hari lepas, Perdana Menteri Tun Dr Mahathir Mohamad menyatakan hasrat untuk melihat perlumbaan Formula Satu (F1) kembali di Malaysia. Dan reaksi kepada kenyataan ini bercampur-campur dari menyokong penuh, sokongan secara bersyarat hinggalah tentangan atas sebab kewangan. Semua ada hujah tersendiri berkenaan kenyataan beliau tetapi pernahkah kita tanya kos sebenar penganjuran sesebuah perlumbaan F1?

Isu kos penganjuran ini bukanlah satu isu baru kerana dibangkitkan bukan sekali dua oleh pengurusan litar-litar semasa era Liberty Media (pemilik terkini francais F1) tetapi juga semasa era pemilik sebelumnya Bernie Ecclestone. Kos penganjuran tidak pernah dinyatakan secara jelas di media dan ia dianggap satu rahsia sulit oleh pemilik francais dan penganjur perlumbaan.

Buktinya, satu klausa kontrak penganjuran sebuah perlumbaan yang menyatakan secara jelas apabila sesebuah perlumbaan itu diumumkan, promoter perlumbaan tidak dibenarkan menerbitkan atau mendedahkan kandungan kontrak kepada pihak ketiga. Tetapi kita bernasib baik, kebanyakan perlumbaan kecuali Grand Prix British mendapat geran kewangan dari pihak kerajaan dan mereka perlu memfailkan dokumen rasmi untuk mengesahkan maklumat kewangan perlumbaan.

Sebut pasal perlumbaan F1, ia menjadikan sukan berkenaan sebagai sukan ikonik berikutan perlumbaan-perlumbaan yang dianggap berprestij dalam kalendar perlumbaan. Sejak dilancarkan pada tahun 1950, litar-litar seperti Silverstone dan Monaco amat sinonim dengan sukan ini kerana menawarkan cabaran berbeza kepada para pelumba.

Tetapi tak semua litar dapat bertahan untuk berada dalam kalendar perlumbaan disebabkan isu kewangan dan ini tidak terpakai kepada Malaysia sahaja. Di sesetengah negara seperti Perancis dan Jerman, mereka memilih untuk menganjurkan perlumbaan secara berselang bagi mengurangkan impak kos kewangan.

Dan ada yang terpaksa menghentikan terus perlumbaan kerana menghadapi masalah kewangan yang serius. Misalnya di India, Grand Prix India hanya dapat bertahan selama tiga tahun sebelum ditarik keluar dari kalendar perlumbaan pada tahun 2014. Tak lama selepas itu, laporan The Telegraph mendedahkan promoter perlumbaan iaitu Kumpulan Jaypee masih berhutang dengan syarikat operasi F1 iaitu Formula One World Championship sebanyak $51.4 juta dalam bentuk yuran perlumbaan yang masih belum dilunaskan. Nasib yang sama turut menimpa Grand Prix Korea Selatan yang hanya bertahan selama empat tahun (2010-2013) di mana selain kos kewangan, ia juga merupakan antara litar yang tidak disukai pelumba dan peminat.

Ada yang beranggapan kos penganjuran sukan ini murah kerana ia hanya memerlukan kemudahan tempat duduk penonton dan kawasan asfalt khas untuk para pelumba beradu kelajuan. Hakikatnya, tiada cara untuk menjadikan kos perlumbaan F1 berpatutan dari segi kos tetapi satu cara yang dianggap paling murah ialah penganjuran perlumbaan di jalan biasa seperti yang dilakukan di Singapura dan Azerbaijan.

Perlumbaan sebegini dianggap lebih murah kerana tidak perlu mengeluarkan kos yang banyak seperti kos pembinaan litar kekal. Ini memberi peluang kepada penganjur akses kepada tarikan F1 dan tidak merasa terbeban dengan projek gajah putih sekiranya memilih untuk tidak menyambung kontrak penganjuran. Selain itu, ia turut memberi impak besar kepada ekonomi tempatan.

Tetapi dari segi kos pengurusan dan penyelenggaraan, ia boleh buat sesiapa saja muntah darah. Bukan senang nak ubah jalan raya biasa kepada litar perlumbaan dan pemasangan struktur sementara seperti tempat duduk penonton perlu dibeli atau diupah terlebih dahulu. Selain itu, jalan yang dipilih perlu diselenggara dan dinaiktaraf bagi memenuhi standard ketat keselamatan F1 seperti yang ditetapkan Persekutuan Automobil Antarabangsa (FIA).

Kos pengambilan pekerja saja sebanyak $16 juta, belanjawan pasukan pengurusan dan pemasaran ($6.5 juta), sewa tempat duduk penonton ($14 juta), sewa kawasan jalan dengan pagar dan halangan keselamatan ($8 juta), bayaran bil, pejabat dan kenderaan ($6 juta), perbelanjaan lain-lain ($4.5 juta) dan insurans ($1 juta).

Kos operasi tahunan litar jalan raya F1 dianggarkan dalam lingkungan $57.5 juta dan purata yuran penganjuran sebanyak $31.5 juta. Nampak macam berpatutan di atas kertas, kan? Masalahnya jika kita rujuk dokumen Liberty, dokumen tersebut turut menyatakan kenaikan yuran tahunan sepanjang tempoh kontrak berdasarkan indeks harga pengguna sesebuah tempat atau peratusan tetap sehingga lima peratus setahun.

Kebanyakan kontrak penganjuran memakan masa 10 tahun dan $31.5 juta yang dicatat pada tahun pertama penganjuran akan menjadi $48.9 juta pada tahun ke-10 penganjuran. Jika dicampur jumlah yuran penganjuran dalam tempoh berkenaan iaitu $396.2 juta dengan kos operasi sebanyak $575 juta, jumlah sebenar kos penganjuran hampir mencecah satu bilion dolar.

Nak kata kos penganjuran di litar tetap berpatutan pula, ia tidaklah semahal kos penganjuran di litar jalan raya. Tetapi ia bukan satu tugas mudah sama ada menaiktaraf litar sedia ada untuk mengikut standard ketat FIA atau membina litar baru, kos yang memakan berpuluh-puluh juta dolar. Untuk kos pembinaan litar, kerja alih tanah, infrastruktur dan elektrik memakan kos $50 juta, asfalt (termasuk longkang dan halangan keselamatan) ($75 juta), tempat duduk penonton ($30 juta), bangunan pit, penginapan VIP dan perlumbaan ($65 juta), pusat media ($15 juta), pusat perubatan ($5 juta) dan kelengkapan elektronik khas ($30 juta).

Jumlah bagi semua kos ini sebanyak $270 juta dan dicampur dengan kos penganjuran untuk tempoh 10 tahun, ia mencecah lebih $800 juta. Lebih banyak kemudahan ditambah pada sesebuah litar, maka kos pembinaan litar juga semakin bertambah seperti yang berlaku kepada litar Yas Marina di Abu Dhabi. Selain litar perlumbaan, Yas Marina turut menempatkan sebuah marina dan sebuah hotel teknologi tinggi dengan kos sebanyak $500 juta. Jadi, kos penganjuran tetap mencecah satu bilion dolar tanpa mengira sama ada litar jalan raya atau litar tetap.

Jika kerajaan benar-benar serius untuk membawa pulang F1 ke Malaysia, suka atau tidak, mereka perlu menerima hakikat ia memakan kos yang banyak. Dan dengan populariti dan pendapatan sukan berkenaan semakin menurun berikutan dominasi juara dunia Lewis Hamilton dan Mercedes, penstrukturan semula yang dijalankan oleh Liberty termasuk penambahan staf dan kecenderungan Liberty memilih stesen televisyen berbayar berbanding penyiar biasa, ia seharusnya menjadi isyarat kepada kerajaan untuk beralih arah kepada sukan-sukan lain yang lebih berpatutan dari segi kos penganjuran dan membawa pulangan yang lebih menguntungkan.

Oh ya, bukankah kerajaan sebelum ini mengatakan mereka tiada wang untuk perkara-perkara sebegini? Rujuk kenyataan bekas Menteri Belia dan Sukan, Khairy Jamaluddin bila diminta mengulas kenyataan Tun Dr Mahathir ini. Menurut beliau, kerajaan sebelum ini terpaksa membelanjakan RM200 juta setahun semasa menganjurkan perlumbaan F1 dari 1999 hingga 2017.

Dengan dakwaan parti pemerintah bahawa kerajaan tiada dana dan harus berjimat cermat sehingga terpaksa memotong peruntukan atlet dan tidak menyambung kontrak staf sains sukan tetapi berangan mahukan F1, maka mana keutamaan kewangan sebenar yang sentiasa ditekankan pakatan pemerintah yang dilaung-laungkan dalam media? Apakah itu juga satu pembohongan? Kita tunggu dan lihat sambungan cerita ini.

SUMBER

1. Sylt, Christian. (2017). Forbes. The $1 Billion Cost Of Hosting An F1 Race. https://www.forbes.com/sites/csylt/2017/03/13/the-1-billion-cost-of-hosting-an-f1-race/#420da14f4f79

2. Sylt, Christian. (2018). The Independent. Formula One reveals television audience is down so far this year despite a boost in on-track action. https://www.independent.co.uk/sport/motor-racing/formula1/f1-television-figures-down-decrease-liberty-media-standings-a8346796.html

3. Mohamed Radhi, Nor Ain. (2019). New Straits Time. Bringing F1 back to Sepang: What do Malaysians think? https://www.nst.com.my/news/nation/2019/02/459943/bringing-f1-back-sepang-what-do-malaysians-think


Obor Obor Turritopsis Dohrnii: Haiwan Yang Hidup Kekal Abadi

Bagi sesuatu hidupan itu untuk hidup kekal abadi, ia perlu mempunyai sistem badan dan DNA yang mampu mengekalkan sel kita menjadi stabil buat jangka masa yang lama. Walau bagaimanapun, hal ini mustahil bagi hidupan strata tinggi dek interaksi biokimia dan juga sistem kita sendiri yang kompleks. Disebabkan itulah, apabila kita membicarakan makhluk kekal abadi, selalunya bakteria lah yang menjadi pemenang utamanya.

Tapi itu tak bermakna kita tak mempunyai haiwan yang mampu hidup kekal abadi. Kita ada obor obor Turritopsis dohrnii, cumanya mekanisme mawli hayatnya adalah berlainan sedikit.

Mekanismenya adalah dengan menjadi muda semula.

Kalau anda pernah melihat filem The Curious Case of Benjamin Button, pasti anda akan cam premisnya sama macam obor obor ini. Benjamin Button dilahirkan sebagai orang tua yang penuh penyakit kronik dalam badan kanak kanak, kemudian menjadi semakin muda apabila umurnya meningkat hinggalah ia mati sebagai bayi. Obor obor ini juga sebegitu, cuma ia berterusan sampai dunia kiamat.

Kitaran hidup obor obor ini bermula dengan persenyawaan oleh telur dan sperma medusa obor obor ini dan dilepaskan ke laut. Selepas ia menetas sebagai larva, ia akan terdampar di dasar laut dan seterusnya membesar sebagai koloni polyp. Bermula daripada sini, koloni polyp akan bertindak seperti kilang yang ‘melahirkan’ ratusan obor obor sebenar dengan genetik yang sama. Ibarat kilang pengklonan dalam filem Star Wars lah, begitu.

Setelah ia menjadi obor obor matang dan diganggu ancaman bahaya seperti kematian dan cuaca yang terlampau panas, Turritopsis akan melalui proses ‘awet muda’ -nya dengan degradasi badannya sehinggalah ia menjadi sista dan kemudian bertukar menjadi polyp. Proses percambahan polyp ini pula akan menghasilkan koloni polyp, seperti yang pernah dilaluinya sebelum ini. Mekanisme ini boleh berterusan sehingga dunia ini kiamat. Bermula sebagai bayi, ia menjadi tua dan bertukar menjadi bayi balik. Ok, ini mungkin tak serupa dengan Benjamin Button. Barangkali contoh yang lebih sesuai ialah burung Phoenix yang lahir kembali daripada abu bangkainya.

Disebabkan sistem unik obor obor ini dan daya tahannya, memang tak menghairankan ia boleh ditemui di seluruh ceruk lautan dunia, dengan DNA yang masih sama antara satu sama lain. Disebabkan obor obor ini berjaya memanipulasikan DNA-nya untuk mengawal sistem kitaran hidup, maka ia dikaji oleh saintis sebagai klu untuk merawat kanser, kerana kanser berpunca daripada kegagalan sistem kitaran hidup sel.

RUJUKAN:

De Vito; et al. (2006). “Evidence of reverse development in Leptomedusae (Cnidaria, Hydrozoa): the case of Laodicea undulata (Forbes and Goodsir 1851)”. Marine Biology. 149(2): 339–346. doi:10.1007/s00227-005-0182-3.

He, J., Zheng, L., Zhang, W., & Lin, Y. (2015). Life Cycle Reversal in Aurelia sp.1 (Cnidaria, Scyphozoa). PloS one, 10(12), e0145314. doi:10.1371/journal.pone.0145314

Ker Than (January 29, 2009). “”Immortal” Jellyfish Swarm World’s Oceans”. National Geographic News. Retrieved 2010-06-16.


Peraturan Bunyi Bising Di Tempat Kerja

Kehilangan pendengaran dari tempat kerja berada di carta tertinggi dalam Malaysia. Hampir 60  peratus dari 3058 kes pada tahun lepas (Januari-September) ialah kes hilang pendengaran. Pekerja yang terdedah dengan bunyi bising ditempat kerja untuk tempoh yang lama dan tidak menggunakan peralatan pelindungan diri dengan betul sememangnya mudah mendapat masalah kesihatan.

Pada tahun 2019, peraturan bunyi bising juga telah digubal
semula dibawah akta kesihatan dan keselamatan pekerjaan (AKKP 1994) dan bukan
lagi dibawah Akta Kilang dan Jentera 1967(AKJ 1967). Peraturan baru ni berkuat
kuasa pada awal jun tahun ni.

Ada beberapa perubahan pada seksyen dalam peraturan baru ni.
Perubahan peraturan ni daripada dibawah AKJ 1967 ke AKKP 1994 membawa maksud
semua sektor tertakluk dan mesti patuh kepada peraturan ini. Tiada lagi alasan
sektor bukan pengilangan tidak tertakluk pada akta kilang dan jentera.

Perubahan ini sesuai dengan visi utama Jabatan Kesihatan dan
Keselamatan Pekerjaan untuk memastikan tempat kerja yang selamat dan tidak
berisiko untuk setiap pekerja.

Apa yang kita nampak pada zahir ialah tempat kerja yang
selamat. Tapi tempat kerja yang selamat menjimatkan kos, meningkatkan
produktiviti, memudahkan pengurusan (low turn over) dan lain-lain.

Kawasan kerja yang mengeluarkan bunyi melebihi 82dB dikategorikan sebagai kawasan bunyi bising. Setiap pekerja yang bekerja dikawasan berkaitan perlu dihantar untuk pemeriksaan kesihatan.

*Kawasan bunyi bising dibawah paras 82dB tidak memerlukan pekerja dihantar untuk pemeriksaan kesihatan pendengaran.

Sebagai contoh ada satu kilang, dalam lima buah mesin.
Selepas taksiran bunyi bising, hanya ada satu mesin yang berbunyi bising.
Pekerja yang mengendalikan mesin tersebut sahaja perlu dihantar untuk
pemeriksaan kesihatan.

Kawasan mesin tersebut perlu dipisahkan dengan kawasan mesin
lain supaya tidak mendedahkan pekerja lain dengan risiko bising. Sekiranya
perlu, majikan perlu mengubah suai mesin itu untuk mengurangkan bunyi bising
dari pada mesin itu. Pekerja mesin itu perlu dilatih tentang kesedaran bunyi
bising.  Pekerja juga perlu dibekalkan
dengan peralatan perlindungan diri seperti plug telinga dan muff telinga.

Sekiranya kawasan itu dikategorikan sebagai kawasan bunyi bising, majikan perlu menyediakan pekerja yang berada berdekatan dengan peralatan perlindungan diri yang sesuai. Majikan juga perlu mengadakan penaksiran risiko iaitu analisa bunyi bising ditempat kerja oleh konsultan yang kompeten.

Pekerja yang berada dikawasan itu juga perlu dihantar untuk
menjalani pemeriksaan kesihatan, audiometrik test. Berdasarkan laporan ujian
ini, sekiranya pekerja mengalami masalah kesihatan berkaitan pendengaran
selepas bekerja lebih enam bulan, majikan perlu melaporkan kepada JKKP
berkenaan kes kehilangan pendengaran ni.

*selepas tempoh enam bulan sebab sebelum enam bulan tu,
mungkin pekerja mendapat masalah kesihatan pendengaran dari tempat kerja
sebelum atau berpunca dari masalah kesihatan individu.

Masalah kesihatan berkaitan pendengaran memang menjadi
ancaman buat semua pekerja. Walaupun ada had bunyi yang jelas dalam peraturan
ni, tapi itu semua bergantung kepada individu. Telinga adalah organ yang begitu
penting buat manusia. Telinga juga adalah satu organ yang amat sensitif, andai
rosak peluang untuk sembuh adalah tipis. Ada pekerja yang hilang pendengaran
sementara, pendedahan bunyi bising dihentikan kepada dia dan telinganya kembali
sembuh. Ada pekerja yang terus hilang pendengaran seumur hidup dan kekal.

Bagaimana Telinga
Berfungsi

Bunyi akan disalurkan ke dalam liang telinga dan menyebabkan
gegendang telinga bergerak.

Gegendang telinga akan bergetar mengikut bunyi. Getaran
bunyi dipindahkan ke koklea menerusi osikel. Getaran bunyi akan menyebabkan
cecair di dalam koklea bergerak.

Pergerakan cecair itu akan menyebabkan sel-sel rambut
membengkok. Sel-sel rambut menghasilkan isyarat neural yang akan dikutip oleh
saraf auditori. Sel rerambut pada salah satu hujung koklea akan menghantar
maklumat bunyi yang bernada rendah dan sel-sel rambut di hujung yang lain akan
menghantar maklumat bunyi pic tinggi.

Saraf auditori akan menghantar isyarat kepada otak di mana
ia akan ditafsirkan sebagai bunyi.

Perbualan normal manusia seharian berukuran 60-70 dB. Bahagian dalam telinga adalah antara bahagian tubuh yang sangat sensitif. Dua bahagian yang dikhuatiri rosak atau cedera akibat pendedahan bunyi bising ialah gegendang telinga (ear drum) dan sel rerambut dalam koklea (cochlea).

Apa itu NIHL – Noise
Induced Hearing Lost

NIHL boleh disebabkan oleh pendedahan sekali kepada bunyi
“mendadak” yang kuat, seperti letupan, atau dengan pendedahan yang
berterusan kepada bunyi yang kuat dalam tempoh masa yang panjang. Kehilangan pendengaran
akibat pendedahan terlalu panjang akan membuatkan sel rerambut pada bahagian
koklea telinga rosak atau mati menyebab bunyi tidak dapat diproses dan dihantar
ke otak.

NIHL juga boleh disebabkan oleh bunyi bising yang sangat
kuat, seperti tembakan atau letupan, yang boleh memecahkan gendang telinga atau
merosakkan tulang di telinga tengah. Kecedaraan pada bahagian ini akan
membuatkan kita kehilangan pendengaran jenis ini secara serta-merta dan kekal.

Jarak anda dari sumber bunyi dan panjang masa pendedahan
kepada bunyi juga merupakan faktor penting untuk melindungi pendengaran anda.
Apa yang anda boleh lakukan adalah mengelakkan bunyi yang terlalu kuat, terlalu
dekat, atau terlalu lama. Sekiranya anda bekerja dikawasan yang berbunyi
bising, pastikan anda menggunakan peralatan perlindungan diri bahagian telinga
dengan betul.

RUJUKAN:


Dialektika Hegelian dan Materialisme Marx

Sejarah peradaban manusia mungkin antara perbincangan tertua yang manusia utarakan. Sejak umat manusia membentuk masyarakat setelah menetap di sesuatu kawasan, gaya hidup umat manusia telah berubah-ubah, dari satu tamadun ke satu tamadun, satu peradaban ke peradaban lainnya.

Sejarah dalam maksud yang ingin saya utarakan bukanlah berkisarkan kejadian-kejadian yang berlaku, tetapi tentang corak-corak dalam kejadian tersebut yang memberi makna dalam kemajuan Sejarah dan peradaban manusia.

Perbincangan atau dialektika tentang ketamadunan pada masa tersebut bukanlah diadakan secara diskusi ilmiah seperti yang berlaku zaman sekarang, tetapi perubahan yang berlaku pada sesuatu tamadun, itulah dialektika sejarah. Setiap kali peradaban berubah wajah – dijajah tamadun lain atau berlakunya revolusi sosial, turut mengikuti perubahan tersebut adalah sistem bermasyarakat.

Dialektika adalah pertembungan dua pendapat berlawanan, yang masing-masing dipanggil tesis dan antitesis, yang mana pertembungannya melahirkan buah fikiran ketiga, iaitu sintesis. Sintesis sendiri mempunyai ciri-ciri yang berlainan; ada sintesis yang menghampiri sifat tesis asalnya, kerana kekuatan hujah satu tesis ke atas antitesisnya, dan ada juga sintesis yang berlainan terus dengan tesis dan antitesis, berkemungkinan disebabkan sintesis itu adalah titik tengah atau persilangan dalam dialektika tersebut. Itu serba sedikit asas kepada dialektika.

Umum menggunakan dialektika sebagai wacana kepada idea, mencari percanggahan dalam sesuatu tesis, untuk menghasilkan sintesis, tetapi G. W. F. Hegel (1770-1831) membawa dialektika ke ruang yang baharu – Sejarah. Ya, Sejarah dengan S berhuruf besar. Ini bagi membezakan sejarah, kata nama am bagi kejadian-kejadian, dan Sejarah, corak dalam kejadian tersebut yang memberi makna pada kemajuan peradaban manusia. Hegel merupakan seorang filsuf dari tradisi falsafah Jerman, malah antara yang terulung di Zaman Pencerahan.

Hegel mewarisi pemahaman beliau tentang kemajuan dalam proses Sejarah daripada seorang filsuf Jerman juga iaitu Immanuel Kant (1724-1804). Pentingnya kita memahami idea Kant kerana dialektika Sejarah yang dibawa Hegel dalam kitab ulungnya, Phenomenolgy of Spirit adalah impak kepada ciri-ciri Sejarah dari buah fikiran Kant sendiri.

Kant mengatakan Sejarah ada titik pengakhiran; bukan bermakna tiada lagi kejadian-kejadian akan berlaku, tetapi sistem sosial masyarakat akan terhenti pada satu tahap kerana telahpun menggarap satu cara hidup yang tidak wujud lagi percanggahan di dalamnya.

Percanggahan di sini tidak membawa maksud perbalahan antara individu dalam masyarakat, tetapi ciri-ciri dalam sistem tersebut yang a) mempunyai konflik antara prinsip idea masyarakat tersebut dengan gaya hidup sebenar ahli masyarakat atau b) wujudnya pengasingan antara seseorang dan haknya sebagai ahli masyarakat.

Percanggahan dalam sistem bermasyarakat menunjukkan kelemahan nyata dalam sistem tersebut yang akhirnya tumbang atau berubah secara sosial, dan mewujudkan sistem yang baharu. Monarki, aristokrasi, oligarki, autoritarian dan totalitarian – satu persatu tumbang akibat percanggahan yang asasi atau fundamental, yang wujud dalam sistem itu sendiri.

Konflik idea paling nyata dan kuat adalah apabila hak-hak ahli dalam masyarakat tidak diiktiraf, akhirnya menidakkan seseorang sebagai pemilik hak yang sama rata dalam sistem masyarakatnya.

Contohnya seperti dalam monarki berkuasa mutlak, seseorang ahli masyarakat bukanlah rakyat kepada negaranya yang mempunyai hak-hak seorang rakyat, tetapi subjek kepada rajanya, yang mana hak seorang subjek adalah tertakluk kepada kuasa dan ihsan rajanya. Wujud hak berbeza antara raja dan rakyat walaupun hidup dalam komuniti yang sama.

Secara mudahnya, percanggahan fundamental dan konflik idea ini adalah tesis dan antitesis dalam sistem masyarakat. Perubahan masyarakat ke peringkat seterusnya, sama ada melalui penaklukan tamadun lain atau revolusi sosial oleh dirinya sendiri, adalah permulaan wujud kepada sintesis. Inilah dialektika dalam perbincangan Sejarah Sejagat.

Berbalik kepada Hegel, beliau bersetuju dengan Kant bahawa Sejarah punya titik noktah, menjadikan perjalanan peradaban manusia sejak zaman yang lebih primitif akhirnya dapat difahami secara menyeluruh melalui sudut pandang masyarakat terakhir. Hegel melihat bahawa perubahan-perubahan sistem masyarakat dan tamadun adalah lebih normal dan menjadi kebiasaan, berbanding dengan satu tamadun hanya kekal istiqamah tanpa perubahan.

Malah, perubahanlah yang menjadi asas kepada kemajuan Sejarah. Namun, dalam kekalutan perubahan setiap tamadun ini, wujud perkara asasi yang kekal; beliau menggelarkannya sebagai Spirit.

Spirit menurutnya senantiasa mempunyai konflik dalaman yang akhirnya membawa kepada perubahan tamadun dan menghasilkan sintesis dalam bentuk sistem kemasyarakatan yang baharu. Spirit inilah yang menjadi pendorong kepada kemajuan sesuatu tamadun hingga membentuk masyarakat moden hari ini. Sifirnya mudah; ada percanggahan ertinya ada tesis dan antitesis, dan terjadilah dialektika Sejarah.

Perkara ini mungkin akan lebih mudah difahami jika diberikan contoh. Tamadun Yunani Kuno ketika dijajah oleh Rom Kuno contohnya. Sekalipun berlaku asimilasi antara masyarakat Yunani Kuno yang menerima kedatangan Rom Kuno, namun wujud nilai yang kekal tidak berubah, malah diserap pula oleh Tamadun Rom Kuno. Demokrasi adalah bukti besar nilai atau Spirit yang bertahan dari zaman Yunani Kuno, ke era Rom Kuno, hingga ke dunia moden. Rom Kuno sendiri merupakan contoh apabila jatuh diserang oleh suku Jerman, Visigoths yang dipimpin oleh Alaric.

Tamadun Rom Kuno mungkin jatuh secara fizikal, namun Spirit-nya wujud, dan memberi pengaruh pada penjajahnya. Buktinya adalah kewujudan ciri-ciri Tamadun Rom Kuno pada kerajaan-kerajaan selepasnya, seperti Empayar Suci Rom di Zaman Pertengahan, dengan hukum perundangan dan sistem sosial yang sepersisnya.

Ini adalah contoh dialektika sejarah yang berlaku akibat pertembungan dua tamadun, yang sintesisnya adalah sebuah tamadun yang ‘baharu’, dalam erti kata wujudnya kelansungan hidup nilai-nilai utama dalam tamadun-tamadun yang bertembung dalam tamadun yang ‘baharu’ ini.

Seperti yang disebut, wujud juga tamadun yang berubah cara dan nilai masyarakatnya, bukan kerana pertembungan, tetapi kerana revolusi. Menurut Hegel, “Spirit sentiasa berperang dengan dirinya sendiri”. ‘Peperangan’ ini masih berpunca dari konflik idea dalam sistem masyarakat itu sendiri. Ini boleh dilihat dalam kes Revolusi Perancis 1789 apabila sistem monarki digantikan dengan sistem Republik.

Percanggahan fundamental yang wujud dalam idea Monarki Perancis, atau mana-mana monarki berkuasa mutlak dalam dunia, adalah ketidakiktirafannya pada hak-hak ahli masyarakat tersebut. Ini menahan satu sifat semulajadi manusia yang diungkapkan oleh Plato sebagai thymos, atau gelojak perasaan yang ingin dirinya diiktiraf. Dalam konteks negara moden, pengiktirafan ini dinyatakan dalam bentuk hak-hak seorang rakyat yang jelas dalam perlembagaan.

Bagaimanapun, konteks ini adalah sangat baharu dalam peradaban dunia, dan sudah semestinya tidak dinikmati oleh masyarakat sebelum Revolusi Perancis 1789 dan Revolusi Amerika 1776. Apabila berlakunya revolusi, Spirit yang berkonflik tadi akhirnya membebaskan diri dan memanifestasikan dirinya dalam sistem sosial yang baharu.

Ini jelas kelihatan dengan bibit-bibit kemunculan demokrasi berpelembagaan pada 1789, sebagai Spirit yang menjadi sintesis yang kemudiannya disebarkan ke ceruk Eropah oleh Maharaja Napoleon, terutamanya melalui Pertempuran Jena 1806 dan diserap negara lain dalam bentuk perlembagaan setelah Revolusi 1848.

Perbincangan Dialektika Hegelian dalam Sejarah ini sangat bersifat metafizikal. Falsafah Sejarah Hegel ini kemudian dikutip oleh seorang lagi tokoh ulung falsafah, yang sering disalah erti, Karl Marx (1818-1883). Dalam perkara asas dialektika Sejarah, Marx bersetuju dengan Hegel.

3 perkara fundamental dalam perbincangan ini yang Marx bersetuju dengan Hegel adalah bahawa kemajuan dan perjalanan Sejarah itu satu dialektika dan Sejarah punya destinasi yang menghentikan segala evolusi peradaban apabila konflik idea dalam sistem masyarakat itu akhirnya diselesaikan. Dengan itu, selamat untuk kita katakan bahawa Marx bersetuju yang masyarakat sentiasa berevolusi. Namun, idea Marx mulai berbeza tentang punca dan natijah evolusi tersebut.

Weltanshauung Marx dipengaruhi oleh kejadian di zamannya, Revolusi Industri. Revolusi ini memberi makna baharu kepada materialisme, yang akhirnya menjadi asas bagi kebanyakan idea Marx. Jika Hegel melihat dunia ini didorong oleh Spirit dalam masyarakat yang ingin merungkaikan segala konflik, Marx berpendapat bahawa material adalah dorongan utama kepada evolusi masyarakat dan menjadi tujahan kemajuan Sejarah.

Maka dialektika berlandaskan fikiran Marx ini dipanggil Dialektika Materialisme dan dijelaskan oleh Marx dalam chef d’oeuvre beliau, Das Kapital. Marx melihat bahawa evolusi sistem masyarakat berubah dari semasa ke semasa berdasarkan perubahan kehendak dan keperluan masyarakat tersebut.

Kita ambil contoh zaman Marx sendiri, Revolusi Industri. Kehendak masyarakat pada kelimpahan material membawa kepada wujudnya pembahagian kerja dan pembahagian kelas sosial moden, borjuis dan proletariat. Manusia yang asalnya bergiat dalam kerangka keluarga dan menjadikan keluarga sebagai tonggak utama masyarakat berubah menjadi masyarakat yang menjadikan kapital, pemilik-pemilik kilang dan tuan-tuan tanah sebagai pusat masyarakat.

Boleh kita katakan berdasarkan pemikiran Marx, bahawa segala dialektika Sejarah, konflik idea masyarakat, percanggahan dalaman yang fundamental; semuanya berpunca dari hubungan manusia dan material. Berbanding dengan Hegel yang mengutamakan hujah abstrak, Marx datang dengan hujah konkrit yang boleh dilihat dalam dunia secara empirikal.

Perbezaan ini akhirnya membawa kepada dua natijah yang berbeza tentang evolusi masyarakat. Hegel, bersependapat dengan tokoh-tokoh ideologi liberalisme, mengatakan bahawa Sejarah akan berakhir apabila konflik kebebasan masyarakat akhirnya terungkai. Masyarakat di peringkat terakhir evolusi sistem peradaban manusia akhirnya mencapai kebebasan bersosial, di mana sesebuah negara melindungi hak rakyatnya. Hak-hak yang dilindungi ini adalah penyelesaian kepada permasalahan thymos, gelojak perasaan yang ingin dirinya diiktiraf.

Pengiktirafan hak secara sama rata antara segenap ahli sesebuah masyarakat, dari pemimpin hingga rakyat ini tidak wujud dalam monarki berkuasa mutlak, atau aristokrasi, atau oligarki, atau autoritarian, atau totalitarian. Inilah konflik utama yang membawa kepada kejatuhan rejim-rejim tersebut dan inilah Spirit yang telah memjalani kelansungan hidup sejak zaman tamadun purba hingga ke masyarakat moden.

Marx membantah, alasannya dalam masyarakat yang bebas ini masih wujud sisa konflik; konflik antara kelas sosial. Ini bererti bahawa sintesis masyarakat bebas ini hanyalah tesis baharu yang masih punya antitesisnya, menjadikan ia bukan peringkat terakhir kehidupan bermasyarakat. Pada Marx, konflik kelas wujud akibat kapitalisme, yang membahagikan manusia kepada golongan borjuis dan proletariat.

Dialektika ini masih belum selesai. Masyarakat masih berkonflik kesan pengasingan manusia dari hak sama rata kerana golongan borjuis dan bangsawan semestinya mempunyai lebih kuasa keatas marhaen dan proletariat. Kesamarataan hak masih tidak terjamin selagi wujudnya sistem kapitalisme. Oleh sebab itulah, Marx mencadangkan idea terkenal beliau, komunisme sebagai peringkat akhir peradaban.

Hujahnya, dalam masyarakat tanpa kelas dalam sistem komunisme, konflik antara kelas tidak akan wujud. Ini natijah dari ketidakwujudan pemilikan persendirian – kerajaan memiliki segala wasilah pengeluaran. Kesudahannya, terungkailah segala konflik masyarakat, terhentinya dialektika Sejarah dan masyarakat akan hidup dalam sistem tanpa percanggahan.

Tambahan lagi, Marx merasakan bahawa idea Hegel bersifat terlalu idealis dan tidak akan menjadi penyelesaian kepada kemelut dunia sebenar seperti hubungan sosial dan permasalahan ekonomi. Marx, dalam hidupnya, bukan sekadar berfalsafah malah turut beraktivis dan beliau melihat bahawa perkara teoretikal tidak akan menyelesaikan masalah kemasyarakatan dalam umat manusia.

Hidup di abad ke 21 adalah sesuatu yang menguntungkan. Sebagai masyarakat moden, mudah untuk kita menilai idea Hegel dan Marx berkenaan teori dialektika masing-masing. Hegel, yang lebih cenderung kepada masyarakat bebas, hanya memerhati evolusi masyarakat setakat abad ke 19, ketika hak masyarakat dilindungi perlembagaan hanya ada di Perancis dan Amerika.

Marx juga tidak sempat untuk hidup dan menilai sendiri kehidupan masyarakat komunis yang hancur kesan daripada pemerintahan ala Stalin. Marx tidak melihat bagaimana penindasan dan percanggahan asasi masih wujud dalam sistem komunisme yang merupakan buah fikiran teragung beliau. Hakikatnya Hegel dan Marx adalah produk zaman mereka.

Pandangan mereka terhadap dunia dihadkan dengan kejadian-kejadian sewaktu hayat mereka; Revolusi Perancis 1789 bagi Hegel, dan Revolusi Industri abad ke 19 bagi Marx. Sebagai ahli yang hidup dalam masyarakat yang dihujahkan Hegel sebagai pengakhiran Sejarah, kita patut menilai sendiri – apakah kehidupan masyarakat kita pada hari ini bebas dari konflik dalaman atau percanggahan pada prinsip fundamental masyarakat kita? Atau mungkinkah sistem kita ini masih punya antitesisnya, yang bakal melahirkan masyarakat baharu pula, sebagai sintesis kepada dialektika Sejarah, di masa akan datang?

Artikel dikirimkan oleh Aliff Naif Mohd Fizam, Pelajar Sains Politik Universiti Islam Antarabangsa Malaysia (UIAM) untuk The Patriots.


Alexander The Great: Penakluk Agung Dari Bumi Macedonia

Ke mana tumpahnya kuah kalau tidak ke nasi. Kehebatan Raja Philip I yang berjaya menyatukan hampir seluruh Macedonia dan Yunani di bawah sebuah pemerintahan yang sama, dan merefomasikan tentera Macedonia menjadi salah satu senjata menakutkan zaman silam diwarisi kepada anaknya, Alexander III yang kemudian akan dikenali sebagai Alexander The Great atau Alexander yang agung.

Anak muda kelahiran Pella, Macedonia yang dididik oleh ahli falsafah agung bernama Aristotle yang mengajarkan tentang falsafah, dan cara pemidato yang ampuh, atau ketika dididik di bawah Lenoidas yang menghalang segala bentuk kemewahan, dan juga ilmu sebagai jeneral perang ampuh dibawah didikan Lysimachus menjadikan Alexander seorang yang sangat hebat menunggang kuda, berperang, dan seumpama dengannya.

Tidak hairanlah pada usia 12 tahun sahaja, Alexander sudah mampu menjinakkan seekor kuda liar bernama Bucephalus yang di mana jeneral-jeneral perang ayahandanya tidak mampu untuk jinakkan. Pada usia 16 tahun ketika ayahnya sedang dalam misi peperangan, Alexander sendiri telah memangku jawatan raja ayahnya.

Pada waktu ini jugalah betapa pemberontakan berlaku di Thebes. Pada usia semuda itu, pemberontakan berjaya dipatahkan makanya Alexander sendiri menubuhkan sebuah kota atas namanya sendiri di tapak pemberontakan itu, Alexandropolis – yang pertama dinamakan atas namanya sebelum berpuluh lagi di masa hadapan.

Kisah penaklukan Alenxader The Great menakluk dunia dikatakan bermula kononnya Alexander menuju ke tempat pemakaman Achilles, wira ketika Perang Troy di mana dari belah ibunya, mendakwa berkeruturunankan Alexander. Sampai sahaja ke makam Achilles, Alexander menyampaikan salamnya untuk Achilles.

Selepas itu, didatanginya sebuah kuil Dewi Athena yang dikatakan berjiran dengan makam Achilles, sebelum mengambil perisai yang pernah digunakan Alexander sebagai senjatanya. Namun, siapa tahu bahawa keagungan yang bakal diciptakan oleh Alexander terkemudiannya adalah lebih agung dari legenda Achilles, pahlawan kebal yang hanya mampu dibunuh andai diserang dibahagian tumitnya.

Penaklukan terawal Alexander adalah berkiblatkan timur pada Parsi yang ketika itu dibawah pemerintahan Darius III.

Tidak jauh dari muka bumi Achilles mencipta namanya, Alexander mengalahkan Parsi dalam Pertempuran Granicus. Separuh dari Anatolia (Turki moden hari ini) jatuh ke tangan Alexander. Kemudian, Alexander menghala ke selatan lalu menawan Sardes dengan lebih mudah sebelum berhadapan dengan tiga kota Yunani di bawah Parsi iaitu Miletus, Mylasa dan Halicarnassus yang begitu gigih bertahan daripada Alexander. Ini memaksa raja Parsi, Darius III keluar dari persemayamannya dan memimpin tentera untuk bertemu dengan Alexander di medan perang.

Ada juga legenda melibatkan kisah Alexander menakluk dunia. Kononnya, dari Halicarnassus, Alexander menemui sebuah simpulan yang dinamakan Simpulan Godian. Kononnya siapa yang dapat membuka simpulan ini, dialah yang akan menakluk seluruh Asia. Cabaran itu disahut oleh Alexander, namun beliau tidak mampu pada percubaan pertama. Pada percubaan kedua, Alexander terus memancung tali itu sehingga putus dengan pedangnya.

Selebihnya adalah sejarah di mana Alexander berjaya memperbudak-budakkan sebuah empayar agung yang sudah bertahan sejak zaman Cyrus The Great lagi. Pelbagai pertempuran berlaku untuk Alexander menjadi raja Parsi. Banyak juga kota yang lahir dan tumbuh dari penaklukan Alexander, antaranya yang terkenal ialah Iskandariah yang nanti di bawah pimpinan dinasti jeneral kanan Alexander iaitu Ptolemy akan jadi sebuah kota agung ilmu, setanding Baghdad di Abbasiyah pada masa hadapan, atau Athens di Yunani pada waktu silam.

Pertempuran yang terkenal pula ialah Gaugamela yang menyaksikan bagaimana Alexander dengan tentera sebanyak 47, 000 orang terpaksa berhadapan dengan maksimum 120, 000 orang tentera Parsi.  Kalau Khalid Al-Walid mencapai kegemilangan kebijaksanaan dalam medan tempur ketika di Pertempuran Yarmuk, Alexander melakukannya di Gaugamela dengan taktikal dan strategi perang yang sangat ampuh dan cukup memukau dunia.

Baca mengenainya pada artikel yang pernah dinaikkan oleh TP sebelum ini (klik sini). Secara ringkasnya, dalam Gaugamela, Alexander menggunakan keupayaan mobiliti unit berkuda Yunani-Macedonia dan formasi berbentuk cangkul; yang mengagumkan melawan tentera Parsi. Kiranya proses penaklukan ke atas Parsi mengambil masa dari 334 SM di Granicus lalu berakhir di Sogdian pada 327 SM.

Alexander juga berjaya mencapai sejauh di wilayah Punjab di India. Pada awal kemasukannya, ia dipenuhi oleh penyerahan dengan rela negara-negara kota kecil India ini kepada Alexander. Namun, lawan sebenar dan setanding Alexander ialah Raja Porus dari Paurava di Sungai Hydapes. Di sini, Alexander buat pertama kalinya bertemu dengan gajah perang. Pertempuran sengit yang berlaku pada tahun 326 SM antara mereka dengan Alexander berjaya mengawal kejutan bertempur dengan gajah sebelum menang selepas kehilangan banyak tentera termasuklah kuda kesayangannya yang dijinakkan pada usia muda 12 tahun.

Kisah-kisah yang melibatkan penaklukan dan ketenteraan Alexander turut diiringi oleh plot untuk menjatuhkannya terutama ketika Alexander cuba untuk mengadaptasikan kebudayaan Parsi yang tidak disenangi oleh orang Macedonia-Yunani. Kemuncaknya, Alexander membunuh sahabat baik dan jeneral kanannya yang ketika itu sedang mabuk-mabuk, lalu memperkecilkan dan mengutuk Alexander dan kejayaannya di hadapan khalayak umum.

Namun, dalam penaklukan Parsi ini juga, Alexander menemui cinta apabila jatuh cinta pada seorang gadis jelita bernama Roxana ketika dalam percubaan menakluk Sogdian, sebuah wilayah Parsi yang masih setia pada jeneral kanan Darius iaitu Bessus. Melalui perkahwinan dengan Roxana, ia melahirkan Alexander IV, merupakan antara pewaris takhta Alexander. Bahkan tidak cukup dengan perkahwinan dengan Roxana, pada tahun 324 SM di Kota Susa di Parsi, Alexander turut mengatur perkahwinan secara besar-besaran antara orang Macedonia dan Parsi demi membentuk satu bangsa baru yang akan lebih setia dengannya. Bahkan, Alexander turut mengambil dua orang isteri.

Namun, usianya pergi meninggalkan dunia adalah sangat muda. Setahun selepas mengaturkan perkahwinan dan percubaan untuk mencipta bangsa hybrid Macedonia-Parsi, Alexander menghembuskan nafasnya yang terakhir pada usia 32 tahun, pada ketika cita-citanya untuk menakluk Tanah Arab pula. Ada yang mengatakan Alexander mati kerana malaria dan sebab-sebab semula jadi yang lain. Ada pula mendakwa dia diracuni. Namun, Alexander akan kekal sebagai salah seorang penakluk agung yang tidak pernah kalah dalam peperangan, dan dijangka akan membina empayar yang lebih luas andai diberi usia yang panjang!

Rujukan:

All About History: Book Of Historic Leader (2014) Imagine Publishing Ltd

History.com (2009) Alexander The Great.


Rahmatan lil Alamin: Sumbangan Tamadun Islam Terhadap Sistem Perundangan Barat

Sayang sekali, istilah ‘Rahmatan lil Alamin’ yang ada dinyatakan dalam Al-Quran telah disalahgunakan sewenang-wenangnya oleh pihak-pihak tertentu demi kepentingan politik mereka. Oleh itu, saya ingin mendedahkan pengertian sebenar istilah tersebut berdasarkan sejarah kegemilangan Tamadun Islam.

Buku ‘Syariah Di Hati King Roger
II’ mendedahkan bagaimana Tamadun Islam memberikan sumbangan yang amat besar
kepada sistem perundangan di Eropah. Sebelumnya, sistem perundangan di benua
itu bersifat agak berat sebelah dan zalim.

Salah satu kepincangan sistem ini
adalah meletakkan bebanan tuduhan terhadap yang tertuduh (defendan). Dalam hal
ini, yang tertuduh perlu membuktikan dirinya tidak bersalah. Jikalau gagal
untuk berbuat demikian, tertuduh akan dijatuhi hukuman.

Hal ini berbeza dengan hukum
syariah yang meletakkan bebanan tuduhan terhadap yang menuduh (pendakwa). Yang
menuduh perlu membuktikan bahawa tuduhannya adalah benar. Jikalau gagal berbuat
demikian, tuduhan akan digugurkan atau pendakwa yang akan dikenakan hukuman
seperti yang kita boleh lihat dalam hukum qazaf zina.

Selain itu, sistem perundangan
Eropah masa itu terkenal dengan bentuk-bentuk hukuman yang kejam lagi
menyeksakan. Antaranya ialah membakar hidup-hidup, merosakkan alat sulit,
memecahkan kepala dan menyiat kulit orang hidup-hidup. Tidak kurang juga
terdapat pengadilan dalam bentuk pertarungan sampai mati. Ngeri, bukan?

Pada tahun 831 Masihi, tentera
Islam Aghlabiyyah telah berjaya meluaskan kekuasaan wilayah Islam ke atas
Kepulauan Sicily. Sepanjang penguasaan oleh kerajaan Islam, Kepulauan Sicily
juga telah menjadi pusat peradaban yang maju di Eropah di samping Andalusia.

Hal ini berterusan sehinggalah
pada tahun 1091 Masihi, apabila tentera Norman bawah pimpinan King Roger I
telah berjaya menguasai seluruh kepulauan tersebut. Berbeza dengan nasib
Andalusia selepas diperintah oleh Sepanyol, King Roger I amat bertoleransi
dengan umat Islam Sicily dan masih mengekalkan banyak sistem dan gaya hidup
umat Islam di sana.

Apabila King Roger II pula menaiki takhta, baginda telah menerapkan banyak unsur-unsur daripada sistem perundangan syariah ke dalam sistem perundangan wilayah Norman Sicily. Kemudian, beberapa orang pembesar Norman Sicily termasuk Thomas Brown telah memperkenalkan sistem perundangan Islam di England.

Atas inisiatif mereka bersama King Henry II of England, langkah penyeragaman pelaksanaan undang-undang telah dijalankan ke seluruh England. Dari situ, terciptanya sebuah undang-undang rasmi yang dikenali sebagai ‘Common Law’.

Ia tidak berakhir di situ sahaja, malah sistem ‘Common Law’ juga telah banyak diadaptasi oleh negara-negara Barat lain seperti Jerman, Perancis, Itali dan Sepanyol. Kemudian, pada zaman kolonial, sistem-sistem perundangan ini pula telah diadaptasi di wilayah-wilayah jajahan mereka di seluruh dunia.

Hari ini, sistem perundangan
‘Common Law’ telah kehilangan sebahagian daripada unsur-unsur sistem
perundangan Syariah. Namun, sistem ini masih lagi mengekalkan proses perbicaraan
yang ketat lagi rumit bagi memastikan pengadilan yang lebih adil dan telus.
Hasilnya, masyarakat Eropah dan hampir seluruh dunia mempunyai kehidupan yang
lebih terjamin bawah sistem perundangan yang jauh lebih baik.

Beginilah yang dimaksudkan oleh
istilah ‘Rahmatan lil Alamin’ dalam Al-Quran. Islam menjadi rahmat buat seluruh
alam apabila masyarakat sedunia menikmati keamanan dan kemakmuran hasil
daripada implementasi keseluruhan syariat Islam. Bukan sebaliknya.

Rujukan:


Runtuhnya Empayar Pertama Dunia

Empayar Akkadia merupakan sebuah empayar purba yang wujud pada penghujung milenia ketiga Sebelum Masehi. Ia merupakan empayar pertama di Mesopotamia dan sebilangan ilmuwan menganggapnya sebagai empayar sebenar yang pertama dalam sejarah dunia. Empayar Akkadia diasaskan oleh Raja Sargon yang dianggap sebagai pemerintah Empayar Akkadia yang paling masyhur. Beliau menguasai Mesopotamia dan memusatkan pemerintahannya di ibu kotanya, Akkad. Pengaruh Empayar Akkadia tersebar jauh melangkaui batas sempadannya. Walau bagaimanapun, empayar agung ini tidak bertahan lama dan tumbang pada sekurun setengah setelah penubuhannya.Zaman Mesopotamia yang mendahului masa penubuhan Empayar Akkadia dipanggil oleh ahli-ahli arkeologi sebagai zaman Dinasti Awal yang berlangsung dari tahun 2900 hingga 2350SM. Zaman Dinasti Awal ini menyaksikan munculnya negara-negara kota di selatan Mesopotamia seperti Ur, Uruk, Lagash dan Kish.Lanskap politik di rantau berkenaan bersifat berpecah-belah dan negara-negara kota terbabit sering berperang antara satu sama lain. Namun begitu, tinggalan-tinggalan kebudayaan daripada pelbagai masyarakat di sana menunjukkan bahawa mereka sebenarnya adalah serumpun.Ketika mana bahagian selatan Mesopotamia diperintah oleh bangsa Sumeria, bahagian utaranya pula didominasi oleh bangsa Akkadia. Sama seperti Sumeria, Akkadia juga menubuhkan negara-negara kota mereka yang tersendiri dan mereka saling berperang antara satu sama lain.Situasi di Mesopotamia mula berubah pada kurun ke-24SM dengan kebangkitan Empayar Akkadia. Dengan terbangunnya empayar ini, bangsa Sumeria di bahagian selatan Mesopotamia dan bangsa Akkadia di bahagian utara disatukan di bawah satu pemerintahan buat pertama kalinya dalam sejarah rantau berkenaan. Individu yang bertanggungjawab ke atas penyatuan ini adalah Sargon, yang dianggap sebagai pembina empayar terawal di dunia.

PEMERINTAH PERTAMA EMPAYAR AKKADIADari sudut pandang sejarah, tidak banyak maklumat yang dimiliki tentang riwayat hidup Sargon. Hal ini kerana ibu kota Empayar Akkadia, iaitu Akkad masih lagi belum dikenal pasti lokasinya dan justeru, apa sahaja rekod atau dokumen yang ditulis dan disimpan di kota berkenaan masih lagi belum ditemukan.Tambahan lagi, ilmuwan banyak bergantung kepada sumber-sumber bertulis di zaman terkemudian untuk mengetahui tentang kehidupan Sargon. Sumber-sumber tersebut hadir dalam pelbagai bentuk seperti legenda mahupun kisah rakyat. Wujudnya sumber-sumber sebegini bukanlah suatu perkara yang mengejutkan jika kita mengamnbil kira reputasi yang ditinggalkan oleh Sargon si pemerintah ulung.Legenda menyatakan bahawa ketika beliau masih bayi, Sargon ditemui di dalam sebuah bakul yang dihanyutkan ke dalam sungai. Beliau ditemui oleh seorang pekebun yang langsung sahaja mengambilnya sebagai anak angkat dan mengasuhnya sebagai anak sendiri. Identiti bapa sebenar Sargon tidak diketahui.Ibunya pula dipercayai merupakan seorang paderi wanita di sebuah kota yang terletak di bahagian tengah Sungai Furat. Walaupun Sargon hanyalah seorang pekebun kecil dan tidak mempunyai sebarang latar belakang yang berpengaruh seperti bapa angkatnya, beliau tetap berjaya meraih kedudukan sebagai pemikul cawan peribadi pemerintah negara kota Kish.

Menurut legenda yang dikenali sebagai Legenda Sargon, nama pemerintah Kish ini adalah Ur-Zababa. Beliau melantik Sargon sebagai pembawa cawan peribadinya atas sebab yang tidak dapat dipastikan. Pembawa cawan peribadi diraja merupakan satu kedudukan yang sangat penting pada waktu itu memandangkan ia membolehkan penjawatnya berada sangat hampir dengan pemerintah sekaligus membolehkannya menjadi penasihat paling akrab dan dipercayai oleh pemerintah.Dalam Legenda Sargon, dikisahkan bahawa beliau mengalami mimpi di mana Ur-Zababa dilemaskan oleh seorang gadis di sungai berdarah yang besar. Mimpi ini dibincangkan antara raja dan Sargon, sekaligus membuatkan Ur-Zababa berasa amat takut. Lantas, beliau mengatur perancangan untuk menyingkirkan Sargon.Beliau memberikan cermin-tangan yang diperbuat daripada gangsa kepada Sargon untuk dihantar kepada Belic-tikal, ketua tukang besi diraja yang berada di E-sikil. Sebaik sahaja barang itu dihantar, tukang besi itu diperintahkan agar melontarnya dan Sargon ke dalam acuan dengan maksud untuk membunuhnya. Sargon mentaati perintah Ur-Zababa dan pergi ke E-sikil tanpa langsung mengetahui tentang rancangan jahat Ur-Zababa itu.Namun, sebelum sempat tiba di tempat tersebut, Sargon dihentikan oleh Dewi Inanna yang memaklumkan kepadanya bahawa E-sikil adalah sebuah tempat suci dan tiada siapa yang dicemari dengan darah boleh memasukinya. Lantaran itu, Sargon pun bertemu dengan tukang besi di luar bangunan dan menyerahkan cermin berkenaan tanpa dibunuh.Beberapa hari kemudian, Sargon kembali menghadap raja dan tatkala melihat Sargon masih hidup, Ur-Zababa langsung sahaja disapa ketakutan sekali lagi. Kali ini, beliau memutuskan untuk menghantar Sargon kepada Lugal-zage-si, raja Uruk dengan membawa satu pesanan yang meminta raja itu untuk membunuh utusan yang dihantar. Baki legenda ini hilang dari simpanan dan makanya, penamat bagi kisah tersebut tidak diketahui. Walau bagaimanapun, sudah tentulah ia berlangsung dan berakhir dengan keadaan yang membawa kepada kenaikan takhta Sargon.Menurut sumber-sumber yang dimiliki, ilmuwan sedia maklum bahawa Lugal-zage-si merupakan seorang pemerintah berpengaruh yang menyatukan negara-negara kota Sumer. Ilmuwan tuut mengetahui bahawa sebaik sahaja Sargon meraih kuasa, beliau menyerang Lugal-zage-si dan menewaskannya. Selepas negara-negara kota di bahagian selatan Mesopotamia ditundukkan, Sargon membersihkan tangannya di ‘lautan rendah’ (Teluk) di mana hal ini menjadi satu simbolik untuk menunjukkan bahawa seluruh Sumer kini berada di bawah pemerintahannya.Namun, penaklukan ke atas bahagian selatan Mesopotamia masih belum cukup bagi Sargon. Beliau terus melanjutkan usaha meluaskan empayarnya. Beliau melancarkan kempen ketenteraan ke timur, di mana beliau menewaskan Elam dan menerima penyerahan diri para pemerintah lain di rantau berkenaan. Sargon juga bergerak ke sempadan barat Empayar Akkadia dan menundukkan Mari dan Ebla, dua buah negara kota di Syria moden yang sentiasa saling berperang.

Salah satu kesan susulan daripada penaklukan-penaklukan yang dilakukan oleh Sargon ini adalah tertubuhnya laluan-laluan perdagangan. Memandangkan seluruh Mesopotamia kini berada di bawah pemerintahan Akkadia, maka barangan dagang dapat dibawa dengan selamat dari utara ke selatan dengan melalui Sungai Furat.Kayu cedar dibawa masuk dari hutan-hutan Lebanon, manakala logam-logam berharga pula diperoleh dari lombong-lombong yang terletak di Pergunungan Taurus. Akkadia menggiatkan perdagangannya ke wilayah yang jauh, sehingga ke Anatolia, Magan (mungkin Oman moden) dan bahkan India.Dalam Hikayat Raja Perang (Epic of the King of the Battle), disebutkan bahawa Sargon melancarkan kempen ketenteraan jauh ke wilayah pusat Antaolia. Kempen ini dilancarkan dengan tujuan untuk melindungi para pedagang Akkadia dari ancaman pemerintah Burushanda. Lebih daripada itu, teks ini juga mendakwa bahawa Sargon pernah merentasi Laut Mediterranean dan berlabuh di Cyprus.

PEWARISAN TAMPUK KUASA EMPAYAR AKKADIAPemerintahan Sargon berlangsung dari tahun 2334SM sehingga kemangkatannya pada tahun 2279SM. Kedudukannya digantikan oleh Rimush, salah seorang putera beliau. Pemerintah kedua Empayar Akkadia ini berkuasa selama hampir 9 tahun dan mempamerkan usaha yang bersungguh-sungguh dalam mengekalkan kesejahteraan empayar. Sejumlah pemberontakan tercetus semasa pemerintahannya, namuN Rimush berupaya menanganinya dengan jaya.Menurut sumber tradisi, Rimush dibunuh oleh pegawai-pegawainya sendiri. Kedudukannya digantikan oleh abangnya, Manishtushu. Memandangkan adiknya meraih kejayaan dalam menstabilkan urusan dalam empayar, maka Manishtushu berpeluang untuk menumpukan sumber kekuatannya pada urusan luar. Selain melancarkan kempen ketenteaan, Manishtushu juga meningkatkan hubungan perdagangan antara Empayar Akkadia dan kuasa-kuasa asing. Seperti pendahulunya, Manishtushu juga dibunuh oleh pegawai-pegawainya sendiri.Pemerintahan Rimush dan Manishtushu sering dilupakan oleh sejarah lantaran mereka diapit oleh dua orang pemerintah terulung Empayar Akkadia, iaitu Sargon dan Naram-sin.Naram-sim merupakan pemerintah keempat Empayar Akkadia. Beliau adalah cucu kepada Sargon dan putera kepada Manishtushu. Pada zaman pemerintahannya yang berlangsung dari tahun 2254SM hingga 2218SM, Empayar AKkadia mengecap masa kemuncaknya. Naram-sim menyambung usaha penaklukan bapa dan datuknya dengan melancarkan serangan ke atas wilayah-wilayah di bahagian barat Iran dan bahagian utara Syria.Berikutan kejayaan yang diperolehi dalam ekspedisi-ekspedisi ketenteraan yang dilancarkan olehnya, maka Naram-sim mengambil gelaran ‘Raja Empat Penjuru Alam’. Lebih daripada itu, Naram-sin turut meraih status sebagai ‘dewa hidup’ (living god) dan sebuah upacara yang mengisytiharkan status kedewataannya ini dilangsungkan atas permintaan rakyat jelata sendiri, jika menurut satu inskripsi.

Sebuah stele, yang dikenali sebagai Stele Kemenangan Naram-sin (kini disimpan di Muzium Louvre, Perancis) ada mengambarkan Naram-sin sebagai seorang yang tubuhnya lebih besar berbanding figura-figura lain di sekelilingnya. Turut dirincikan bahawa beliau memakai sebuah topi bertanduk. Kedua-dua ciri ini cenderung mewakili statusnya sebagai ‘dewa hidup’.Selain kejayaannya dalam lapangan ketenteraan, Naram-sin juga direkodkan telah menyelaraskan rekod-rekod penyata empayar. Tambahan lagi, dengan melantik beberapa orang puterinya sebagai paderi tertinggi bagi kultus-kultus penting yang terdapat di negara-negara kota Mesopotamia, Naram-sin berupaya meningkatkan prestij dan signifikasi keagamaan Empayar Akkadia dengan lebih jauh.

Selepas pemerintahan agung Naram-sin berakhir, Empayar Akkadia mula mengalami keruduman. Putera merangkap pewaris Naram-sin iaitu Shar-Kali-Sharri terpaksa berhadapan dengan ancaman-ancaman luar, justeru Akkadia menumpukan seluruh sumbernya untuk meningkatkan pertahanan sempadan. Walau bagaimanapun, beliau masih berupaya mengekalkan kekuasaan empayar dan menghindarkannya dari terus melemah.

Namun setelah kemangkatan Shar-Kali-Sharri, perebutan takhta mula tercetus. Beberapa buah negara kota di selatan Mesopotamia mengambil kesempatan tersebut untuk meraih kemerdekaan sekaligus mengakibatkan Empayar Akkadia kehilangan kuasa dan autoriti ke atas wilayah berkenaan. Dua orang pemerintah terakhir Empayar Akkadia adalah Dudu dan Shu-Turul. Menjelang masa-masa pemerintahan mereka, bangsa Akkadia tidak lagi berdiri sebagai sebuah empayar. Sebaliknya, ia hanya berkuasa ke atas wilayah-wilayah di sekeliling ibu kotanya sahaja.ADAKAH PENAMAT EMPAYAR AKKADIA DILANJUTKAN LAGI DENGAN PERUBAHAN IKLIM?Pengakhiran buat Empayar Akkadia tiba sekitar tahun 2150SM. Menurut catatan-catatan tradisi, keruntuhan Empayar Akkadia diakibatkan oleh pembalasan yang diturunkan oleh para dewa. Seperti yang disebutkan sebelum ini, Naram-sin telah mengisytiharkan dirinya sebagai ‘dewa hidup’ dan hal ini dianggap sebagai suatu perbuatan megah diri yang melampau.Sejarahwan-sejarahwan purba menganggap sifat tersebut sebagai penyebab kemurkaan para dewa, yang mana kemurkaan tersebut dilampiaskan ke atas para pewarisnya. Kemurkaan ini dihadirkan dalam bentuk serangan bangsa Gutia, sebuah bangsa gasar dari Pergunungan Zaros yang bertanggungjawab menggempur dan menghancurkan Empayar Akkadia.

Ilmuwan moden pula menghadirkan sejumlah hipotesis lain dalam cubaan untuk memunasabahkan lagi ketumbangan empayar pertama di dunia itu. Antara lain yang dikemukakan adalah ketidakcekapan pentadbiran, hasil tuaian yang tidak memberangsangkan, pemberontakan negara-negara kota, dan hentaman meteor gergasi. Kebelakangan ini, ilmuwan menumpukan kepada pendapat yang menyebutkan bahawa perubahan cuaca sebagai punca ketumbangan Empayar Akkadia dan sejumlah bukti dilampirkan bagi menyokong hipotesis berkenaan.

Pada tahun 1993, dilaporkan bahawa Empayar Akkadia mengalami kemarau panjang dan bencana ini dianggap sebagai punca keruntuhannya. Analisa-analisa mikroskopik ke atas kelembapan tanah yang dikumpulkan dari tapak-tapak arkeologi Akkadia di utara mengemukakan bukti bahawa pernah berlaku kemarau yang teruk pada sekitar 2200SM.

Petanda-petanda berlakunya kemarau ini juga boleh dilihat menerusi rekod arkeologi, di mana beberapa buah kota Akkadia di dataran utara ditemui dengan keadaan yang mengisyaratkan bahawa ia ditinggalkan secara tiba-tiba. Perpindahan penduduk di situ ke wilayah selatan turut dilaporkan di dalam tablet-tablet tanah liat.Apapun, para penyelidik masih tidak dapat menemukan pemahaman yang jelas tentang penyebab berlakunya kemarau. Faktor-faktor seperti perubahan corak angin dan arus laut, serta letusan gunung berapi besar-besaran di Anatolia antara yang dicadangkan.Hipotesis berkenaan berlakunya kemarau yang diusulkan oleh Dr. Harvey Weiss dari Universiti Yale ini mempunyai penyokong dan pengkritik yang tersendiri. Salah satu kritikan yang dilontarkan terhadap hipotesis ini adalah dapatan data, termasuklah data berkenaan teras-teras laut dari Laut Merah dan Teluk Oman yang dikumpulkan, tidak cukup tepat untuk mewujudkan perkaitan antara kemarau dan perubahan yang berlaku dalam Empayar Akkadia.Walau bagaimapun, kebelakangan ini, sejumlah staglamit dari sebuah gua di Iran telah dikumpulkan dan diselidik oleh sepasukan pakar yang diketuai oleh Dr. Stacy Carolin. Walaupun gua ini terletak di bahagian timur Empayar Akkadia yang kedudukannya jauh melangkaui sempadan empayar berkenaan, ia secara langsung berlokasi menentang arah tiupan angin. Dalam erti kata lain, kebanyakan debu yang ada di sana berasal dari padang pasir Syria dan Iraq.

Berdasarkan hakikat bahawa debu dari padang pasir mengandungi amaun magnesium yang lebih tinggi berbanding batu kapur tempatan yang membentuk staglamit gua, maka para penyelidik berupaya mengenal pasti debuan pada lantai gua pada zaman tertentu. Semakin tinggi ketumpatan magnesium, maka semakin berdeu lantai gua dan seterusnya, ia mengisyaratkan bahawa semakin kering keadaan padang pasir tempat ia berasal.Tambahan lagi, staglamit boleh dikenal pasti usianya secara tepat dengan menggunakan kronologi uranium-thorium. Hasil daripada ujian yang dilakukan, didapati bahawa terdapat dua zaman kemarau panjang, yang salah satunya berlaku pada zaman ketumbangan Empayar Akkadia dan berpanjangan selama 290 tahun.

Setelah tumbangnya Empayar Akkadia, Mesopotamia dikuasai oleh bangsa Gutia, walaupun tidak banyak maklumat yang dimiliki tentang zaman ini. Menjelang tahun 2100SM, Dinasti Ketiga Ur muncul sebagai kuasa besar sekaligus menandakan kembalinya kuasa ke tangan bangsa Sumeria setelah mereka tunduk di bawah pemerintahan bangsa Akkadia selama beberapa tempoh.Walaupun dokumen-dokumen pada masa itu sekali lagi ditulis dalam bahasa Sumeria, bahasa itu sendiri kemudiannya mengalami kepupusan. Sememangnya, pada zaman Akkadia, penggunaan bahasa Sumeria digantikan dengan bahasa Akkadia. Berikutan besarnya pengaruh yang dimiliki oleh Empayar Akkadia, maka bahasa Akkadia menjadi lingua franca di rantau berkenaan dan ia terus digunakan oleh tamadun-tamadun Mesopotamia berikutnya, seperti Assyria dan Babylonia walaupun dalam bentuk yang telah diubahsuai.

TERJEMAHAN DARI:Wu Mingren. (7 Mei 2019). Explaining the Fall of the Great Akkadian Empire. Ancient Origins. https://www.ancient-origins.net/ancient-places-asia/akkadian-empire-0011871


Asal Usul Nama Nasi Lemak

Tahukah anda?

Nasi Lemak pernah mendapat pengiktirafan sebagai antara makanan paling sihat oleh 10 negara di dunia oleh majalah TIME pada tahun 2016. Makanan lain juga yang diiktiraf sihat termasuklah Pho dari Vietnam dan Eschews daripada Jepun.

Pada tahun 2019, seorang Doktor Pakar Kardiologi & Orthomolecular daripada Jepun bernama Dr Atsuo Kanagawa pernah membentangkan Nasi Lemak sebagai salah satu daripada 10 sarapan pagi tersihat di dunia dalam Longevity Conference.

Ini sesuatu yang mengejutkan sebenarnya. Ialah sejenis makanan tradisional tempatan kita diiktiraf dunia sebagai makanan yang sihat.

Perkara ini buat saya tertarik untuk berkongsi tentang teori asal usul yang berkait rapat dengan Nasi Lemak.

Kalau melihat kepada cerita rakyat, Nasi Lemak ini dikaitkan dengan kisah sebuah keluarga iaitu seorang ibu yang bernama Kuntun dan anak perempuannya bernama seri.

Kisah ini dikaitkan dengan zaman kesultanan Melayu Melaka saat si ibu keluar bekerja

sebagai tukang urut dan tinggallah anaknya seorang di rumah.

Dalam keadaan kebosanan, seri “mencuba resepi baharu” apabila sewaktu menanak nasi, seri memasukkan lengkuas dan daun pandan.

Sewaktu sedang menanak nasi tanpa sengaja seri terlanggar santan dan akhirnya santan tersebut pun masuklah ke dalam nasi yang sedang di tanak.

Sewaktu ibunya pulang. Ibunya merasa nasi tersebut. Disebabkan rasanya lain dari selalunya ibunya bertanya pada anaknya.

“Apa yang kau masak ni nak?”

Jawab seri, ” nasi Le Mak, ( nasilah mak).

Ibunya terus bertanya berkali-kali dan jawapan si seri tetap sama. Begitulah kalau mengikut cerita rakyat.

Namun, jika mengikut kepada Sir Richard Olof Winstedt dalam bukunya  “The Circumstances of Malay Life’’ pada tahun 1909, nama Nasi Lemak digunakan dalam makanan tradisional ini kerana tekstur dan rasanya yang sangat berlemak. Malah dalam bukunya juga ada menyatakan bahawa Nasi Lemak gemar dihidangkan dalam perayaan tempatan mahupun kenduri perkahwinan.

Menurut pandangan Ahmad Najib Ariffin pula iaitu seorang pengasas Nusantara Academy of Development, Geocultures & Ethnolinguistics (NADGE) berpendapat Nasi Lemak berasal daripada pantai barat Semenanjung Malaysia. Malah, Nasi Lemak ini dimakan oleh orang dahulu kala pada waktu pagi sebelum mereka bekerja di ladang atau bersawah padi. Hal ini kerana Nasi Lemak ini berkhasiat, sedap dan mengenyangkan.

Kini, Nasi Lemak bukan lagi makanan untuk petani atau peladang sahaja. Makanan ini sudah menjadi santapan kegemaran rakyat Malaysia. Malah bukan itu sahaja, sekarang ada banyak negara-negara lain juga sudah menjadikan Nasi Lemak sebagai santapan pagi berkhasiat mereka.

Sehinggakan pada 31 Januari 2019 google telah melancarkan “Google Doodle” yang menggunakan animasi Nasi Lemak untuk menyambutnya.

Apa-apa pun Nasi Lemak kalau diminum dengan teh tarik perh padu. 😁😁

#uniknyamalaysia

Artikel ini disumbangkan oleh Nur Firdaus yang merupakan graduan Ijazah Sarjana Muda Sains Sosial dan Kepujian (Sejarah), Universiti Malaysia Sabah.

RUJUKAN:

Berita Harian. Nasi lemak 10 makanan paling sihat – TIMES. 22 Mac 2016. Nasi lemak 10 makanan paling sihat – TIME (bharian.com.my)

Dr Norman Norawi. Kenapa Nasi Lemak Itu Makanan Sihat – Bahagian 1. 10 Julai 2019.

Foodicles. Nasi Lemak History: Origins of Malaysia’s National Dish. Nasi Lemak History: Origins of Malaysia’s National Dish – FOODICLES.

Google. Celebrating Nasi Lemak. https://www.google.com/doodles/celebrating-nasi-lemak.

The Rakyat Post. Legend Of Nasi Lemak: The Origin Of Msia’s Favorite Dish. 20 Januari 2020. Legend Of Nasi Lemak: The Origin Of Msia’s Favorite Dish | TRP (therakyatpost.com)

The Star. Nasi lemak – once a farmer’s meal, now Malaysia’s favourite. 19 November 2014. Nasi lemak – once a farmer’s meal, now Malaysia’s favourite | The Star

World of Buzz. Here’s How Nasi Lemak Was Created and Why M’sians Eat It for Breakfast. 30 Ogos 2018. Here’s How Nasi Lemak Was Created and Why M’sians Eat It for Breakfast – WORLD OF BUZZ